PUNGUAN POMPARAN RAJA SIPAHUTAR DOHOT BORUNA JABODETABEK\nGOAR NI PUNGUAN, INGANAN DOHOT LELENGNA\nGoar ni Punguan on, ima :\nInganan haojahan ni Punguan on, ima di Jakarta Raya dohot nahumaliangsa, na manghangham Bogor, Depok, Tangerang dohot Bekasi. Laos digoari ma JABODETABEK.\nHajongjongan ni Punguan on ndang marbolat / marbatas lelengna.\nOJAHAN DOHOT TUJUAN\nPunguan on marojahan ma diholong dohot sada niroha, na ni ihot ni parmudaron jala marpedoman tu Pancasila dohot UUD 1945.\nTujuan pajongjonghon Punguan on, ima :\n1. Patotahon dohot papitahon angka paradaton dohot patoguhon hasadaon ni roha, dipambahenan na marondolan tu adat Batak naso maralo tu parugamaon ditonga-tonga ni Marga Sipahutar dohot Boruna, asa tong masiamin-aminan songon lampak ni gaol, masitungkol-tungkolan songon suhat dirobean, mangangkat rap tu ginjang manimbung rap tu toru, satahi saoloan, saurdot sapangalakkaan, huhut masihaholongan, masiurupan dohot di angka ragam ni ulaon manang na masa ditonga-tonga ni Marga Sipahutar dohot Boruna.\n2. Panaekhon hamajuon di Pomparan ni Raja Sipahutar dohot Boruna na di Jabodetabek, dohot di Indonesia.\nHAK DOHOT KEWAJIBAN NI RUAS\nRuas ni Punguan ima sude Pomparan ni Raja Sipahutar (Anak dohot Boru) na maringanan di Jabodetabek. Jala tarbagi ma i gabe tolu horong, ima : Ruas Nagok, Naposobulung dohot Ruas Lambung.\n1. Ruas Nagok, ima baoa dohot boru Marga Sipahutar naung hot ripe.\n2. Ruas Naposobulung, ima angka Naposobulung iananghon ni Sipahutar dohot iananghon ni boru ni Sipahutar\n3. Ruas Lambung ima natoras ni ruas Nagok na ro mangebati ianakhonna; manang sisolhot na gabe tanggungan ni ruas, naung tarsurat gabe ruas Nagok.\n1. Diparngoluon dohot angka pambahenan ni Punguan, dos do hak ni sude ruas, nang ditingki ulaon las ni roha dohot ditingki habot ni roha.\n2. Ganup ruas nagok, mar-hak jala wajib do mamillit; dohot dipillit gabe pangurus ni Punguan.\n1. Asa gabe ruas nagok wajib jala ingkon pasurathon dirina tu Punguan.\n2. Ganup ruas nagok wajib do manggarar iuran songon na ditontuhon dibagasan Anggaran Rumah Tangga ni Punguan.\n3. Ganup ruas, gabe sipardohot; laho padengganhon parngoluan ni Punguan, ima marhite na pasahat manang mangalehon pamingkiran berupa angka saran, gogo, sibahenon dohot angka na asing dope.\nPARHEPENGON DOHOT USAHA\n1. Hepeng na porlu pangkeon ni Punguan, marharoroan mai sian iuran Toktok Ripe, Gugu dohot angka sumbangan ni ruas.\n2. Asing ni hepeng na sian ruas, Punguan boi do patupahon angka usaha na ture laho papungu dana na hombar tu haporluan ni Punguan, dohot angka usaha na asing na so martontangan dohot Ruhut Bolon / Anggaran Dasar ni Punguan.\nPANGURUS NI PUNGUAN\n1. Pangurus ni Punguan on ditiroi angka Paniroi / Penasehat.\n2. Punguan diuluhon Pangurus, namarsusunan songon on :\n- Wakil Sekretaris Umum\n- Wakil Bendahara\n- Ketua – ketua bidang\na. Bidang Adat\nb. Bidang Sosial dohot Kesejahteraan (Kesra)\nc. Bidang Organisasi, Usaha dohot Sumber Daya Manusia (OUSDM)\nd. Bidang Seni dohot Budaya\ne. Bidang Kepemudaan\n- Ketua – Ketua Wilayah\n- Koordinator Sektor\n3. Periode pangurus lelengna 4 (opat) taon, na dipillit sian tonga-tonga ni ruas na gok songon hatontuan naung diatur di Anggaran Rumah Tangga ni Punguan.\n4. Pamilliton ni pangurus, diuluhon Paniroi ni Punguan.\nRagam ni Rapot sipamasaon ni pangurus, ima :\na. Rapot Bolon, ima Rapot hadomuan ni pangurus dohot sude ruas\nb. Rapot Bona Taon, ima nagabe Pesta Bona Taon ni Punguan\nc. Rapot Pleno, ima rapot ni pangurus dohot paniroi\nd. Rapot harian ni angka pangurus ni Punguan.\n1. Rapot Bolon dipatupa ditingki patupa Pesta Bona Taon manang Pesta Ulang Tahun ni Punguan, na ummotikna sahali 2 (dua) taon, jala didohoti na ummotikna ⅔ (dua partolu) ruas nagok ni Punguan.\n2. Di Rapot Bolon do patupaon Pamilliton ni Pangurus Punguan na imbaru, dung jolo mengevaluasi angka ulaon ni Pangurus naung salpu.\nPERUBAHAN RUHUT BOLON / ANGGARAN DASAR NI PUNGUAN\n1. Ruhut Bolon / Anggaran Dasar ni Punguan bolas do ubaon, domu tu hadenggananna huhut ditolopi ruas ditingki Rapat Bolon\n2. Pangurus na imbaru ma na manguba Ruhut Bolon i ditingki Rapot Pleno ni Punguan.\nATURAN NA ASING\na. Angka hatorangan na hurang lengkap jala na so ditontuhon dope di Ruhut Bolon / Anggaran Dasar on, diatur ma i di Anggaran Rumah Tangga.\nb. Angka aturan naung ditontuhon di Anggaran Rumah Tangga, bolas do diuba jala dipalehet laho paandarhon tu hamajuon ni partingkian manang hamajuon ni zaman.\nc. Pangurus ni Punguan ma manguba jala palehet i ditingki Rapot Pleno ni Pangurus\nJakarta, 24 Nopember 2007\nMangaraja Sipahutar Rikson Sipahutar SE\nPaniroi / Penasehat\n1. Letkol TNI AD (Purn) Daulat H Sipahutar ( ttd )\n2. Maju (Op. Cristofel) Sipahutar ( ttd )\n3. St Drs Manahan Sipahutar ( ttd )\n4. Drs P Pangondian Sipahutar ( ttd )\n5. St Rayberth Sipahutar SE ( ttd )\nGanup ruas pasurathon dirina tu pangurus ni Punguan marhite Ketua Wilayah / Koordinator Sektor diingananna be.\na. Ganup ruas nagok (Rumah Tangga) wajib manggarar iuran hepeng di ganup taon, mangalehon gugu toktok ripe na tinontuhon ni Punguan; mangalehon sumbangan dana sian na taronjar ni rohana bahen sipangkeon tu angka ulaon pinamasa ni Punguan dohot tu haporluan na asing di tonga-tonga ni Punguan.\nb. Ganup ruas nagok wajib mangalehon pangurupion sian na taronjar rohana tu dongan ruas na marsitaonon manang ala ni namarsak ala ni parungkilon bolon.\nc. Parungkilon manang arsak niroha na porlu manjalo pangurupion sian ruas ima ditingki hamatean, hagoran jabu, kebanjiran dohot angka na asing dope na ditontuhon ni pangurus dohot paniroi ni Punguan.\na. Bahenon do pangurupion sian Punguan dohot sian ruas ni Punguan molo adong ruas ni Punguan uju monding natua-tua, ama manang ina, manang ianakhon ni ruas nagok di tonga-tonga ni Punguan.\nb. Bahenon do pangurupion sian Punguan dohot sian ruas molo adong ruas lambung na monding.\nc. Bahenon do pangurupion sian Punguan tu natoras ni naposobulung, molo adong monding ruas naposobulung.\nd. Molo monding natua-tua ni ruas nagok di bona ni pasogit, patupaon ni Punguan do manise, mangapuli huhut mamboan indahan sipaet-paet marasam dohot biaya Rp 300.000. (tigaratus ribu rupiah).\ne. Molo monding ruas nagok manang ianakhonna, manang ruas lambung, patupaon ni Punguan do tu keluarga i manise, mangapuli huhut mamboan indahan sipaet-paet marasam dohot biaya Rp 300.000. (tigaratus ribu rupiah).\nf. Molo monding natua-tua ni naposobulung di bona ni pasogit, lahoma utusan ni Punguan pasahathon hata togar-togar tu ruas i.\na. Sude do ruas nagok bolas mandapot pangurupion sian tonga-tonga ni ruas ditingki masa hagoran jabu manang bencana alam.\nb. Godang ni pangurupion ima sian na taronjar rohanabe jala Punguanma na papunguhon manang namangkoordinir dohot na pasahathon tu na marsitaonon i.\na. Pasahaton ni Punguan do Tumpak tu ruas ni Punguan ditingki :\n- Pesta pangolihon anak (sian horong anak)\n- Pesta mangadati (sian horong anak)\ngodang na Rp. 150.000.- (saratus limapuluhribu rupiah).\nb. Pasahaton ni Punguan do Ulos Holong tu ruas ni Punguan ditingki :\n- Pesta pamulihon boru (sian horong anak dohot sian horong boru)\n- Pesta pangolihon anak (sian horong boru)\n- Pesta mangadati (sian horong boru)\nmarasam Rp.150.000.- (saratus limapuluhribu rupiah).\na. Iuran sipasahaton ni ruas (per rumah tangga) dibagasan sataon godangna Rp 30.000. (tolupuluribu rupiah), molo boi sahali manggararma i dibahen.\nb. Gugu toktok ripe ditontuhon Punguan ma balgana, domu tu haporluan ni ulaon na naeng sipatupaon.\nc. Sumbangan manang partisipasi sian ruas tu Punguan, godangna ima sian nasa na taronjar rohana be.\na. Arta dohot hepeng na jinalo ni Punguan sian ruas dohot sian angka na asing dope disimpan bendahara ma i tu Bank.\nb. Panimpanon dohot pangharuaron ni hepeng ingkon sian panolopion, parbinotoan ni Ketua Umum manang sian pangurus na dihunjuk ni Ketua Umum.\nTUGAS DOHOT TANGGUNG JAWAB NI PANIROI/PENASEHAT DOHOT PANGURUS NI PUNGUAN\n1. Paniroi/Penasehat ni Punguan :\na. Maniroi angka Pangurus dohot Ruas ni Punguan Pomparan Raja Sipahutar dohot Boruna se Jabodetabek domu tu fungsi, misi dohot visi ni Punguan\nb. Mamingkirhon laho pamajuhon Punguan rap dohot angka pangurus ni Punguan\nc. Rap dohot Ketua Umum mangalangka mamboan goar ni Punguan tu bagas dohot tu ruar ni Punguan, jala mambahen hubungan tu lembaga-lembaga adat na adong di Jabodetabek, dohot Indonesian on.\na. Manguluhon Punguan domu tu fungsi, misi dohot visi ni Punguan\nb. Manguluhon sude pangurus Punguan dohot Ketua-ketua Wilayah asa rap mangkaringkothon di angka ulaon na be, ditonga-tonga ni Punguan\nc. Mamingkirhon laho pamajuhon Punguan\nd. Manguluhon sude pangurus Punguan mangalangka mamboan goar ni Punguan tu bagas dohot tu ruar ni Punguan, jala mambahen hubungan tu lembaga-lembaga adat na adong di Jabodetabek.\n3. Wakil Ketua Umum :\na. Mangurupi Ketua Umum mangulahon na hombar tu fungsi, misi dohot visi ni Punguan\nb. Mangurupi Ketua Umum jala mewakili molo marhalangan\nd. Manghehei sude pangurus Punguan dohot Ketua-ketua Wilayah asa rap mangkaringkothon di angka ulaon na be, ditonga-tonga ni Punguan\ne. Mamingkirhon laho pamajuhon Punguan\nb. Mangulahon jala mandalanton administrasi ni Punguan\nc. Mampartanggungjawabhon sude dokumen ni Punguan na masuk manang na haruar dohot angka na marhadomuan tu si\nd. Dohot mamingkirhon laho pamajuhon Punguan.\n5. Wakil Sekretaris Umum :\na. Mangurupi Sekretaris Umum jala mewakili molo marhalangan\nb. Mangurupi jala mandalanton administrasi ni Punguan\nb. Manjalo, manimpan dohot mangharuarhon hepeng ni Punguan sian parbinotoan, jala na tinottuhon manang na dirujuk ni Ketua Umum\nc. Mampartanggungjawabhon sude keuangan/hepeng na masuk/haruar sian Punguan dohot angka na hombar tu si, per-triwulan secara tertulis tu Ketua Umum\nd. Mangalehon wewenang tu Wakil Bendahara laho mengelola Kas Kecil Punguan sian parbinotoan ni Ketua Umum\ne. Dohot mamingkirhon laho pamajuhon Punguan.\na. Mangurupi jala mewakili Bendahara molo marhalangan, jala berfungsi ma sebagai operasional ni Punguan sehari-hari, baik hepeng na masuk manang na haruar dohot persetujuan ni Bendahara/Ketua Umum\nb. Manjalo, manimpan dohot mangharuarhon hepeng ni Punguan sian Kas Kecil Punguan sian parbinotoan jala na tinottuhon manang na dirujuk ni Ketua Umum\nc. Mampartanggungjawabhon sude keuangan/hepeng na masuk/haruar sian Kas Kecil ni Punguan dohot angka na hombar tu si, laporan tarsurat tu Bendahara per-bulan\n8. Ketua Bidang Adat merangkap Anggota :\nb. Mangurupi jala boi mewakili Ketua Umum molo marhalangan\nc. Mangulahon angka ulaon paradaton na masa ditonga-tonga ni Punguan, i ma ulaon las ni roha, ulaon arsak ni roha, huhut koordinasi tu Ketua Bidang Kerohanian/Bidang Sosial dohot Kesra\nd. Manosoi jala mandata pelaksanaan ni paradaton asa hombar tu sintuhuna be\ne. Mamingkirhon angka paradaton nabolas sitotophononton ditonga-tonga ni Punguan\nf. Angka ulaon na pinasahat tu Ketua Bidang Adat, diurupi Sekretaris/Wakil Sekretaris, Bendahara/Wakil Bendahara ma i manang sian Paniroi/Pengurus songon na mewakili Ketua Umum molo marhalangan\ng. Mambahen kaderisasi; parhata sian ganup ompu\nh. Dohot mamingkirhon laho pamajuhon punguan\na. Mangurupi Ketua Umum dohot Ketua Bidang Adat molo berhalangan, jala manguluhon na hombar tu fungsi dohot misi ni Punguan\nb. Mangulahon angka ulaon na tarsurat di Bindu III Pasal 8 ayat 8 (c s/d h) Anggaran Rumah Tangga Punguan\n9. Ketua Bidang Kerohanian merangkap Anggota :\na. Mangurupi Ketua Umum laho mandalanhon na hombar tu fungsi, misi dohot visi ni Punguan tarlumobi ma i diangka na masa ditonga-tonga ni Punguan, mangalehon angka pamingkirion na laho sipatupaon tu Punguan\nb. Manguluhon acara kerohanian, maniroi angka ruas, molo adong ulaon las ni roha tarlumobi mai ulaon habot ni roha ditonga-tonga ni Punguan, dikoordinasihon mai dohot Ketua Bidang Adat\nc. Mangalehon angka paniroion tu angka ruas na bersifat membangun tarlumobi ma i tu angka Naposobulung; songon sada kewajiban ma i laho mangalehon bimbingan mental manang songon siraman rohani sian na berkompeten, ditonga-tonga ni Pomparan Raja Sipahutar dohot Boruna\nd. Angka ulaon na hombar tu Bidang Kehoranian diurupi Sekretaris/Wakil Sekretaris dohot Bendahara/Wakil Bendahara ni Punguan ma i\na. Mangurupi Ketua Umum dohot Ketua Bidang Kerohanian molo marhalangan, jala manguluhon na hombar tu fungsi dohot misi ni Punguan\nb. Mangulahon angka ulaon na tarsurat di Bindu III Pasal 8 ayat 9 (c s/d e) Anggaran Rumah Tangga Punguan\n10. Ketua Bidang Sosial dohot Kesejahteraan (Kesra) :\na. Mangurupi Ketua Umum mangulahon na hombar tu fungsi, misi dohot visi ni Punguan, jala membangun dohot mangalehon, mambahen pamingkirion diangka sipatupaon ni Punguan tu tingki na jempek dohot tu tingki na naeng ro on dope\nc. Manguluhon angka ulaon na bersifat sosial ditonga-tonga ni Punguan\nd. Patupahon ulaon pangurupion (teken list/partisipasi) molo jumpa angka na marsitaonon ditonga-tonga ni ruas, isara : namonding, kebanjiran dohot hagoran jabu.\ne. Mangatur partingkian laho manise, mangapuli tu angka keluarga na marsitaonon, dikoordinasihon ma i tu Ketua Wilayah/Sektor setempat, laos mambahen boa-boa tu ruas, tu Ketua Bidang Adat, Ketua Bidang Kerohanian dohot tu pangurus Punguan secara langsung, via telepon manang sian pos\nf. Angka ulaon ni Ketua Bidang Sosial dohot Kesra diurupi Sekretaris/Wakil Sekretaris dohot Bendahara/Wakil Bendahara ni Punguan ma i\ng. Dohot mamingkirhon laho pamajuhon Punguan.\na. Mangurupi Ketua Umum dohot Ketua Bidang Sosial dohot Kesra molo marhalangan, jala manguluhon na hombar tu fungsi dohot misi ni Punguan\nb. Mangulahon angka ulaon na tarsurat di Bindu III Pasal 8 ayat 10 (c s/d g) Anggaran Rumah Tangga Punguan\n11. Ketua Bidang Organisasi, Usaha dohot Sumber Daya Manusia (OUSDM) :\na. Mangurupi Ketua Umum mangulahon na hombar tu fungsi, misi dohot visi ni Punguan, jala membangun dohot mangalehon, mambahen pamingkirion diangka usaha nabolas sipatupaon ni Punguan tu tingki na jempek dohot tu tingki na naeng ro on dope\nc. Mangulahon jala manghehei angka ruas dohot pangurus ni Punguan asa ringgas jala mangharingkothon Punguan\nd. Sebagai koordinator di sude Ketua Wilayah; maniroi Naposobulung jala menginventarisasi sude arisan-arisan na adong ditonga-tonga ni Punguan Pomparan Raja Sipahutar dohot Boruna Jabodetabek\ne. Membangun jala mangalului sumber-sumber dana dohot usaha na asing laho tu haporluan ni Punguan\nf. Membangun Sumber Daya Manusia ditonga-tonga ni Punguan\ng. Angka ulaon na pinasahat tu Ketua Bidang Organisasi dohot Sumber Daya Manusia, diurupi Sekretaris/Wakil Sekretaris, Bendahara/Wakil Bendahara ma i manang sahalak sian Paniroi/Pangurus songon na mewakili Ketua Umum molo marhalangan\na. Mangurupi Ketua Umum dohot Ketua Bidang Organisasi dohot Sumber Daya Manusia molo marhalangan, jala manguluhon na hombar tu fungsi, misi dohot visi ni Punguan\nb. Mangulahon angka ulaon na tarsurat di Bindu III Pasal 8 ayat 11 (c s/d h) Anggaran Rumah Tangga Punguan\n12. Ketua Bidang Seni dohot Budaya :\na. Mangurupi Ketua Umum mangulahon na hombar tu fungsi, misi dohot visi ni Punguan, jala mambangun dohot mangalehon, mambahen pamingkirion diangka sipatupaon di bidang Seni dohot Budaya na hombar tu paradaton ditonga-tonga ni Punguan disesuaihon ma i tu perkembangan ni zaman na so martontangan dohot hakristenon/agama jala ndang pamagohon kredibilitas adat ni bangso Batak\nb. Manghobasi sarana dohot prasarana molo masa ulaon las ni roha manang habot ni roha ditonga-tonga ni Punguan, dikoordinasihon mai tu Ketua Bidang Adat dohot tu Ketua Bidang Kerohanian\nc. Angka ulaon na pinasahat tu Ketua Bidang Seni dohot Budaya diurupi Sekretaris/Wakil Sekretaris, Bendahara/Wakil Bendahara mai manang sahalak sian Paniroi/Pangurus songon mewakili Ketua Umum molo berhalangan\nd. Dohot mamingkirhon laho pamajuhon Punguan\na. Mangurupi Ketua Umum, Ketua Bidang Seni dohot Budaya molo berhalangan, jala manguluhon na hombar tu fungsi dohot misi ni Punguan\nb. Mangulahon angka ulaon na tarsurat di Bindu III Pasal 8 ayat 12 (b s/d d) Anggaran Rumah Tangga Punguan\n13. Ketua Wilayah / Koordinator Sektor :\nb. Mewakili pangurus Punguan molo marhalangan, huhut mangulahon angka na porlu sipatupaon hombar tu namasa di wilayah i (ulaon las ni roha dohot habot ni roha)\nc. Manguluhon jala mandata huhut maniroi angka ruas di wilayah na be\nd. Mambahen partangiangan, arisan manang ulaon na asing huhut membentuk struktur organisasi na metmet isara Sekretaris / Bendahara di wilayah na be na so pola martontangan tu Anggaran Dasar/Anggaran Rumah Tangga ni Punguan\ne. Manjalo barita na masa sian ruas, paboahon tu sude ruas di wilayah na be, molo adong na masa isara ulaon las niroha, manang ulaon habot ni roha\nf. Gabe penghubung tu pangurus Punguan disude angka barita na masa di wilayah na be dohot sebaliknya sian pangurus Punguan tu angka ruas\ng. Manghobasi sarana dohot prasarana molo adong ruas di wilayah i na monding, jala ulaon manise, mangapuli tu keluarga namarsitaonon diparade ruas na adong di wilayah i ma songon angka biaya na hombar tu si, dilaporhon ma tu Bendahara ni Punguan\nh. Manjalo iuran sian angka ruas jala dipasahat ma i tu Bendahara ni Punguan.\na. Mangurupi Ketua Umum dohot Ketua Wilayah molo marhalangan, jala manghobasi sude tu na hombar tu fungsi dohot misi ni Punguan\nb. Mangulahon angka ulaon na tarsurat di Bindu III Pasal 8 ayat 13 (b s/d h) Anggaran Rumah Tangga Punguan\n14. Ketua Bidang Naposobulung :\nDewan Naposobulung :\nb. Mangulahon jala maniroi, mambahen gagasan dohot pamingkirion tu angka Naposobulung ni Punguan, untuk perkembangan ni Naposobulung khususna di wilayah Jabodetabek.\nc. Mamingkirhon, mandata jala membentuk Naposobulung ditonga-tonga ni Punguan laho tu hamajuan ni Naposobulung ni Punguan\nd. Mangurupi jala mengerahkan angka Naposobulung ni Punguan molo adong ulaon/namasa ditonga-tonga ni Punguan tarlumobi mai mangurupi Ketua Wilayah di wilayahna be.\ne. Angka ulaon na pisasahat tu Dewan Naposobulung diurupi Ketua Wilayah dohot Sekretaris/Wakil Sekretaris, Bendahara/Wakil Bendahara ni Punguan.\nKetua Naposobulung :\na. Naposobulung ni Punguan ima naposo nagok ni ruas ni Punguan Pomparan Raja Sipahutar dohot Boruna Jabodetabek\nb. Ketua Umum ni Naposobulung ima na pinillit ni pangurus sian tonga-tonga ni Naposobulung ni Punguan, na laho membentuk, manguluhon, mandata jala mangurus ulaon ni angka Naposobulung ni Punguan\nc. Mangurupi jala mewakili Dewan Naposobulung molo marhalangan\nd. Mangalehon gagasan dohot pamingkirion tu Ketua Umum/Dewan Naposobulung laho pamajuhon ruas ni Naposobulung\ne. Mangurupi ulaon ni pangurus manang ulaon ni Ketua Wilayah di tingki na hombar tu haporluanna\nf. Angka ulaon na pinasahat tu Ketua Umum ni Naposobulung diurupi Dewan Naposobulung, Ketua Wilayah, Sekretaris/Wakil Sekretaris dohot Bendahara/Wakil Bendahara ni Punguan mai.\na. Boi do maradi/mantak anggota ni pangurus molo adong alasan na tingkos manang togu jala ditolopi ⅔ (dua partolu) sian pangurus ni Punguan\nb. Pangganti ni pangurus na maradi i, dipillit ma sian ruas ditingki rapot harian ni pangurus.\na. Diujung ni tingki hapanguruson, pangurus Punguan na niwakilan ni Ketua Umum mangalehon partanggungjawaban, mangonai parngoluon dohot angka ulaon naung didalanhon ni pangurus dohot lan na asing na mardomu tu Punguan\nb. Partanggungjawaban ni pangurus on dipasahat ma ditingki rapot bolon ima rapot hadomuan ni sude ruas ni Punguan.\nSude ruas nagok boi do dipillit gabe pangurus ni Punguan molo dung digonopi angka parsyaratan na talup tusi, ima :\na. Ketua Umum, Wakil Ketua Umum, Ketua Bidang Adat, sipilliton ima sian na marga Sipahutar naung gabe ruas nagok\nb. Pangurus na asing (asing ni Ketua Umum, Wakil Ketua Umum, Ketua Bidang Adat) boi do dipillit sian horong ni boru\nc. Marsahala hapartogion, marholong ni roha tu marga Sipahutar, olo markorban, tulus, ikhlas jala burju mangulahon angka tugas dohot kewajibanna, denggan marpangalaho dohot marpangkuling huhut ndang martihas diparngoluon siapari\nd. Mangantusi paradaton dohot parugamaon.\na. Asing ni rapot bolon dohot rapot bona taon, sude rapot ingkon didohoti naummotikna ⅓ (sapartolu) sian angka na niontang marrapot, ipe asa pajadion parrapoton.\nb. Tingki dohot inganan ni parrapoton ditontuhon pangurus ni Punguan mai.\nRuhut-ruhut ni parngoluon na so diatur dope dibagasan Anggaran Rumah Tangga on, diatur mai muse dohot hatorangan na niharuarhon ni pangurus, asal ma ndang maralo tu isi dohot lapatan ni Ruhut Bolon/Anggaran Dasar dohot Anggaran Rumah Tangga ni Punguan, sude hatontuan na hinaruarhon ni pangurus dipartanggungjawabhon mai di rapot bolon.\nWilayah Sektor Ketwil: Drs Lamkuat Sipahutar\nI Jakarta Timur I\nII Jakarta Timur III\nIII Jakarta Selatan dan\nIV Jakarta Barat Ketwil: Leonard Sipahutar\nV Depok sekitarnya Ketwil: Budi Sipahutar SH\nVI Bekasi Barat & Utara Ketwil: Edward Sipahutar\nBekasi Timur I & II\nNo. Wilayah/Sektor Ketua Wilayah / Sektor\n1. Wilayah : I Ketwil: Drs Lamkuat Sipahutar\n2. Wilayah : II Ketwil: Leonardo Sipahutar\n3. Wilayah : III Ketwil: Uluan Sipahutar\n4. Wilayah : IV Ketwil: Rovelen Sipahutar\n5. Wilayah : V Ketwil: Edward Sipahutar\nBekasi Timur I\nBekasi Timur II\n6. Wilayah : VI Ketwil: Budi Sipahutar SH\nDiposting oleh SIPAHUTAR BIG FAMILY di 01.17 Tidak ada komentar:\nSISTEM KOMUNIKASI SIPAHUTAR\nASA RENTA SIULAON\n(SISTEM KOMUNIKASI NI PUNGUAN)\nA. MOLO DITINGKI MASA HABOT NI ROHA\nDipardalanan ni ngolunta siganup ari, tagamon do masa arsak/habot ni roha bolusonta jala masa do i sian na so panagaman dohot naso dihirim rohanta be. Ala ni i songon jolma na tinompa ni Debata hita ingkon rade/siap do hita sude baik sebagai pribadi, keluarga suang songoni nang marhite Punguan.\nRenta ni sude ulaon boi do dapot i, marhite haradeon ni roha dohot pambahenan na denggan sian ganup ruas ni Punguan dohot sian angka pengurus. Tung mansai uli pangkilalaan molo di sude angka siulaon i marture dibagasan harentaon.\nDibahen i asa dapot harentaon jumpa masa arsak/habot ni roha, tauji ma mambahen sada alur/sistem komunikasi ni Punguan Pomparan Raja Sipahutar dohot Boruna se-Jabotabek, songononma :\n1. Molo adong na masa disada-sada keluarga, sai parjolo ma dipaboa suhut tu Punguan, ima marhite Ketua/Koordinator di wilayah i, suang songon i tu manang na piga donganna/ruas di wilayah i asa marhite i boi sambung-menyambung informasi/barita i tu angka dongan.\n2. Ditorushon Ketua wilayah i ma muse barita ondeng tu pangurus ima marhite Sekretaris Umum, Ketua Bidang Sosial dohot Kesra manang tu Ketua Umum.\n3. Dung dijalo pangurus barita i, ditorushon ma muse tu sude Ketua Bidang, Ketua Wilayah, Paniroi tarlobi tu Ketua Bidang Adat dohot Kerohanian asa adong koordinasi jala paradehon angka na porlu tu na masa i. Ganup Ketua Wilayah manorushon barita i tu sude ruas di wilayahna be.\n4. Songon na tarsurat di Anggaran Rumah Tangga Punguan, molo adong na masa di sada wilayah, gabe Ketua Wilayah i ma na mangulahon jala parentahon siulaon, sibahenon dohot lan na asing. Molo tung adong na hurang lobi dipaboa ma i tu pangurus asa dibahen pangurus haputusan laho patotahon ulaon/na masa i.\n5. Tung pe dibahen jalur komunikasi songon angka na diginjang i, ndang na gabe membatasi/mangambati sude ruas ni Punguan laho patolhashon barita/informasi na tongon masa ditonga-tonga ni Punguan tu angka dongan.\n6. Angka siulaon ni Punguan na hombar tu ulaon sosial (songon na tarsurat di Ruhut Bolon/ART Bindu I pasal 2.c; pasal 3.a, b c) boi ma diulahon Ketua wilayah i paima sahat pangurus ni Punguan.\n7. Suang songoni do nang na marhadomuan tu ulaon adat, boi do tongtong Ketua wilayah i mewakili pangurus hombar tu angka situasi dohot angka kondisina be.\n8. Songon i ma muse dinapatupahon ulaon/acara manise/marhata togar-togar (Ruhut Bolon/ART Bindu I pasal 3.d, e, f) Ketua wilayah ma mangatur partingkianna rap dohot angka ruas di wilayah i, laos dipabotohon ma rencana i tu pangurus Punguan. Ia biaya tu acara on nungnga diatur di Ruhut Bolon/ART Bindu I pasal 3.d, e.\nNiuji pe mambahen alur/sistem komunikasi/informasi songon angka na diginjang i songon sada dalan padasiphon ulaonta do i diganup panghobasion ditonga-tonga ni Punguan. Alai na lobi lehet jala uli dope i molo sude ruas ni Punguan, Ketua wilayah rap dohot pangurus ni Punguan satahi saoloan laho mangulahon dohot padengganhon na hombar ditonga-tonga ni Punguan.\nB. ULAON LAS NI ROHA (PANGOLIHON ANAK/ PAMULI BORU)\nSomal do tabege hata mandok: Molo dung magodang anak pangolihononton, molo dung magodang boru pahutaon/pamulion.\nDibahen i ia molo dung adong rencana ni sada-sada keluarga naeng patupahon ulaon pangolihon anak manang naeng pamulihon boru, ingkon sai jumolo ma pasahaton (tariashononton) i tu sude dongan sahorong ni hasuhuton (haha anggi dohot angka boru). Jouon ma marpungu tu bagas sude dongan sahorong ni suhut, jala diparpunguan i dihatahon (ditariashon) suhut i ma nanaeng adong siulaon di tingki najonok. Laos parpunguan i ma mangondolhon na sada hasuhuton nasida disi.\nDung i muse berlanjut ma angka siulaon martangga-tangga songon balatuk ni ruma, ima:\n1. Marhori dinding :\nIa namarhori dinding on (somal didok mangarangrangi) pasahaton/utuson ma haha-anggi dohot sian boru (2-3 halak). Jala bekalan ma nasida diangka maksud/rencana-rencana ni hasuhuton.\n2. Patua hata dohot Marhusip :\nIa tu ulaon patua hata dohot marhusip, togihon/gokhononma ima: horong ni suhut, utusan marsasaompu (somal didok marsuhusuhu [1-2 halak]); utusan ni boru/bere; utusan ni dongan sahuta. Molo dung selesai satahap ulaon i (Patua hata) diuduti ma muse tu Parhusipon, ima songon mangarisihi na gabe haputusan ni na dua hasuhuton songon ojahan di ulaon na naeng ro, ima :\n- Partording ni ulaon\n- Godang ni sinamot/panandaion\n- Hembang ni ulaon/undangan\n- Angka ulos herbang\n- Parjambaran hombar tu luat ni na dua hasuhuton\n- Partingkian, martumpol, marsibuha-buhai, pesta unjuk dohot inganan\n3. Martumpol dohot Martonggo raja/Ria raja :\nIa tu namartumpol di gereja, gokhononma: sude horong ni suhut, dongan tubu, utusan ni boru/bere, dongan sahuta, hula-hula nang dohot angka pariban suang songoni dohot ale-ale.\nIa tu namartonggo/ria raja ima: horong hasuhuton, sude Ketua wilayah, 1-2 halak utusan marsasaompu (laos boi do diwakili Ketua wilayah molo tepat sian pomparan sian marsaompu), angka utusan ni boru/bere, utusan ni dongan sahuta.\nMansai porlu situtu do kehadiran ni unsur-unsur i ditingki martonggo/marria raja i, ai disima hataan sude na pokok-pokok tu ulaon nanaeng ro hombar tu angka pardalan ni adat batak.\nDitingki namartonggo/ria raja, saboi-boina nungnga radeon ni hasuhuton angka undangan sipadalanon/sipasahaton nanaeng sigokhonon (goar dohot alamat nungnga lengkap diisi).\nPardalan ni undangan tu sude ruas ni Punguan, boi do marhite ketua-ketua wilayah, boi do marsasaompu, laos langsung pe hasuhuton pasahathon na denggan do i, manang di tongos marhite kantor pos.\n4. Pesta Unjuk\nPamuhai ni ulaon (sibuha-buhai di bagas ni parboru) :\nPelaksanaan ni sibuha-buhai nunga tangkas hian dihatai dohot disepakati ima ditingki parhusipon dohot ditingki martonggo/ria raja.\nPamasu-masuon di Gareja :\nDiudurhon suhut na duabola pihakma pengantin tu gareja rap dohot angka sisolhot nang dohot angka na niundang.\nPesta Unjuk (Ulaon di Gedung) :\nTaringot diangka siulaon dohot na mangulahon di mata ni ulaon on, tangkas do i sude dihatai/diatur ditingki namartonggo/ria raja asa tinggal mangulahon nama i di mata ni unjuk bolon i, ingkon tangkas do gokhonon tu ulaon unjuk on, ima :\nHorong suhut Bona ni ari\nDongan tubu Bona Tulang (tulang – II)\nBoru/bere Tulang rorobot\nDongan sahuta Tulang\nDongan sapunguan Hula-hula\nPariban Hula-hula sian namartinodohon\nAle-ale Hula-hula sian anak manjae.\nPaulak Une dohot Tingkir Tangga :\nSasintongna ianggo adat (ulaon) Paulak une dohot Tingkir tangga molo adat di bona pasogit manang pinungka ni sijolo-jolo tubu, dung pe salpu ualon i marpiga-piga ari, dung i ro ma pengantin tu huta ni parboru huhut mamboan sipanganon. Suang songoni ma muse di ari na lehet ro ma parboru tu huta ni boruna/helana i laho mangebati (didok maningkir tangga) jabu ni boruna/helana i.\nAsa molo ndang dipatupa nasida ulaon i, gabe sada pangambat do i diangka hubungan komunikasi nang songon i dohot angka pangebation ndang boi ulahonon nasida saleleng so dipatupa ulaon i.\nBorhat sian permasalahan/situasi na songon i ma umbahen ditingki naparpudion lumobi di huta parserahan on ala ni angka partingkian diulaon siganup ari gabe adong istilah ULAON SADARI, na marlapatan asa laos dibagasan ulaon sisadari i ma dipatupa ulaon Paulak Une dohot Tingkir Tangga nangpe pelaksanaanna holan simbolis.\nMarhite istilah Ulaon Sadari on ndang be mangambati langka nasida be laho mambahen komunikasi songoni dohot angka pangebation.\nMolo tapaihut-ihut huhut taparrohahon do disude pardalan ni acara adat disiganup ulaon habatakon (marhata sinamot, marunjuk, mangadathon/mangadati, mamestahon tambak ni ompu dohot lan na asing dope), boi dohonon ia ulaon i ndang haruar sian namanghatai hombar tu ruhut-ruhut ni paradaton di halak batak. Asa sian panghataion i do boi botoon ni na ro dohot situan natorop aha do sintuhu ni siulaon i.\nIa manghatai diulaon adat ndang dos i dohot na manghatai di tongan dalan, dipartungkoan manang songon panghataion di pasaran. Alai tung namarsintuhu do anggo panghataion di angka ulaon paradaton. Dibahen i ingkon somal-somalan do mangihuthon angka panghataion di ulaon adat ai ido sada guru na ummarga di dirinta be asa boi hita manghatai/mangulahon adat i di angka tingkina.\nNdang adong bidang studi manang sekolah na khusus laho inganan marsiajar taringot tu uloan paradaton i, alai songon halak batak hita (tarlumobi tu angka dongan ama) napatut do ingkon botoonta songon dia ruhut-ruhut ni paradaton i dohot pardalan ni adat i hombar tu sintuhu ni ulaon i.\nNuaeng tauji ma jolo mangantusi ruhut-ruhut ni panghataion :\n1. Nadenggan do molo pintor ditontuhon jala dipaboa hian ise parhata, asa adong tingkina parade sihatahononna, ai marguru tu haradeon do na gumodang manontuhon hadengganon ni panghataion. Asa parjambaran do manghatai, sian dos ni roha.\n2. Ganup na mandok hata, naeng ma soarana torang jala lambok, boi dibege sude natorop i.\n3. Naeng ma rumang ni panghataion i dibagasan tulus ni roha, kewajaran, dohot suasana kekeluargaan. Uang ma adong dipanghataion i unsur-unsur negatif, songon hakarason, muruk, mangkritik, humor na melukai dohot pametmethon sasahalak dohot nasuman tusi.\n4. Diangka na mandok hata unang ma adong panghatai na panganjanghu, na mamangke tingki na palobihu, asa unang ma adong hata na mulak-mulak, rarat jala manimbil.\n5. Molo adong pandohan ni sasahalak na so tingkos, dipatingkos ma i dohot manat huhut dibagasan halambohon dohot kebijaksanaan.\n6. Molo mamangke umpama dohot umpasa ditingki mandok hata, ingkon denggan do umpama i didok songon aslina unang diparhaneang. Jala ditingki manghatahon umpasa i dumenggan ma i didok/dihatahon dibagasan unsur par-Tuhan-on na marlapatan sada pangidoan do i.\nDibahen i molo naeng mandok umpasa sai jumolo do didok: “Sai dilehon Tuhanta pardenggan basa i ma di hamu songon na didok ni umpasaon”.\n“SOPIAK LANGIT RAJA SIPAHUTAR”\nIMA SISUAN BULU DI HUTA SIPAHUTAR\nA. ANAK NI DATU DALU\nBaliga ma binaligahon, barita ma na binaritahon. Ia barita ni Ompunta Raja Sipahutar songonon ma baritana dohot turi-turianna.\n“SIPAHUTAR” ima goar ni ompu i, dohot gelarna “SOPIAK LANGIT”, na gabe songon gelar turut do gelar ni ompunta on, ala “mata sopiak” do ibana. Huta hatubuan ni Ompunta Raja Sipahutar ima sada huta dipinggiran ni Tao Toba sekitar huta Porsea. Torop do nasida marhahamaranggi anak ni Ompu Datu Dalu, ima: Pasaribu (Habeahan, Bondar, Gorat), Batubara, Sipahutar, Matondang, Tarihoran, Harahap, Gurning, Saruksuk, Parapat dohot Tanjung.\nSian sihamet-metonna sahat ro di naung magodang, marguru hadatuon do Ompunta on, ai tarbarita do ibana sada datu bolon na memiliki kesaktian, ala ni i boi dohonon tung gabe dihabiari halak do ibana dihatina i. Jala ala ni hagogoon ni hadatuon na on do muse ibana marsitandaan dohot paribanna “Giring Panaitan Boru Hasibuan”. Laos dipudian ni ari mangalap boru ma ibana ima Giring Panaitan boru ni tulangna “Hasibuan Daturara” sian huta Janjimatogu Porsea.\nTolu (3) ma anak ni Sopiak Langit Raja Sipahutar dohot boru Hasibuan, ima :\n1. Hutabalian (siangkangan)\n2. Namora Sohataon (paitonga)\n3. Daulae (paitoluhon)\nAlai ianggo na mamboanhon marga Sipahutar (na gabe marga ni Sipahutar sahat tu tingkion) sian anakna natolu on holan Namora Sohataon (anak paitonga) do. Jala Daulae (anak paitoluhon) ima gabe mamboanhon marga Daulae. Molo Hutabalian (siangkangan) ndang marpinompar on, ala diuhum amangna do ibana diombus dipahabang sahat tu dolok Simanuk-manuk, ala ni parangena na so ture.\nB. MAMUNGKA HUTA SIPAHUTAR\nDung dipudian ni ari muse, manolsoli do Sopiak Langit na manguhum anakna si Hutabalian i. “Tung boasa ma ingkon ombusonku anakhi gabe sisoada”, ninna dibagasan rohana. Sai jot-jot ma ibana marsak maamingkiri i, jala laos alani i ma muse bonsir na bungkas sian Porsea tu luat sihadaoan laho mangalupahon angka arsak ni rohana i. Di na borhat Sopiak Langit sian Uluan Porsea, tinggal do ianggo Ompunta boru Hasibuan di Janjimatogu, holan anakna na dua i do diboan ibana. Di na mardalan nasida natolu, dituhukma di abarana ima si Daulae, huhut ditogu disiamunna ima si Namora Sohataon, dijururi (didalani) nasida ma dalanna na so diboto dope manang na tu huta/luat dia do tujuan nasida pola marpiga-piga ari. Dung i tolhas ma nasida di sada inganan na so adong dope jolma maringanan disi jala ndang diboto dope aha goar ni inganan i. Dipanjongjong ma pansa-pansana (inganan panatapan), mangula ma ibana di inganan i huhut pagodang-godang ianakhonna na dua i. Dung maringanan/marhuta Sopiak Langit Raja Sipahutar dohot anakna na dua i disi, laos on ma muse na gabe margoar “Huta Sipahutar” (nuaeng ima Kecamatan Sipahutar), ala Raja Sipahutar gelar Sopiak Langit do sisuan bulu/na mamungka huta i.\nDung magodang ianakhonna na dua i, laho do mardalan tu na dao (mangaranto) si Daulae dompak Sipirok/Angkola sahat tu Mandailing (nuaeng Tapanuli Selatan/Mandailing Natal), jala laos sian luat on ma muse marherbang/mangarerak marga Daulae sahat ro di tingkion. Alai ianggo Namora Sohataon, hot do ibana dihuta i mamboanhon marga/goar ni amana Sipahutar. Mangalap boru ma ibana, jala 2 (dua) ma anakhonna, ima na manggoarhon :\n1. Namora Tangguon (siangkangan)\n2. Paung Bosar (sianggian)\nMansai godang turi-turian di pardalanan ni ngolu ni Ompunta Sopiak Langit saleleng di Sipahutar. Adong do na manggombarhon hagogoonna na so tartandingi, na marnampuna ilmu kebal, gabe dihabiari halak ma ibana. Adong do muse na mandok Datu Bolon, na boi mangubati ragam ni sahit, suang songon i do muse diangka ulaon na denggan godang do dipatuduhon ompunta Sopiak Langit on. Alai dibalik ni i, godang muse do haurahon dohot angka parange sipinsangon na diulahon Ompunta on di tingki ni ngoluna, rupani boi do ninna ripe ni halak bahenonna gabe ripena molo dipangke ilmu na binoto na i.\nDi Sipahutar (Kecamatan Sipahutar nuaeng) do marujung ngolu Sopiak Langit secara alamiah (ala suda gogo/nunga matua). Dipudi niari (taon 1971) di inganan hamatean ni Ompunta Sopiak Langit on do muse dipature/dipatimbul pomparanna “Tambak Napir/Natimbo” laos dipasada ma disi saring-saring ni Ompunta Boru Hasibuan, dialap/nadiongkal sian Jantimatogu Porsea, ala di Jantimatogu do marujung ngolu najolo Ompunta Boru Hasibuan.\nC. MARSERAK MA POMPARAN NI RAJA SIPAHUTAR TU DESA NAUALU\nDijolo nunga dipatorang, 2 (dua) ma anakhon ni Ompu Namora Sohataon ima pahompu ni Sopiak Langit na margoar Ompu Namora Tangguon dohot Ompu Paung Bosar. Dipardalanan ningoluna dung magodang Ompunta na dua on ditinggalhon pomparanna do huta Sipahutar, laho do mandiori angka inganan na soding tu angka luat na asing. Ditinggalhon do arta na pinungka ni Ompungna dohot Amangna di huta i, dipalumehonma i tu boruna marga Silitonga, asa sian i ma muse ndang adong be marga Sipahutar na tading di huta Sipahutar i, gabe marharajaonma disi marga Silitonga sahat tu nuaeng.\n5 (lima) halak ma ianakhon ni Ompu Namora Tangguon, jala angka pomparanna marhutabe ma i, ima :\n1. Ompu Mandalo : pomparanna marhuta di Lobusingkam Sipoholon, Tarutung dohot di Garoga.\n2. Ompu Sahata : pomparanna marhuta di Lobusingkam Sipoholon, Pagarbatu, Parsingkaman / Banuaji.\n3. Ompu Rido : pomparanna marhuta di Parsoburan, Garoga dohot di Labuhan Batu.\n4. Ompu Partuhoran : pomparanna marhuta di Tarutung (bungkas muse tu Siborong-borong dohot tu Tapanuli Tengah)\n5. Ompu R. Silaing : pomparanna marhuta di Pagarbatu, Adiankoting, Pinangsori dohot di Pahae.\nMolo pomparan ni Ompu Paung Bosar, ima na 4 (opat) i :\nIa angka parhutaan ni pomparan ni Ompunta na opat on ima di Tarutung, Parsingkaman, Silangkitang, Sipan/Sihaporas (Sibolga), Pinangsori, Batangtoru dohot tu angka huta na asingna i dope.\nAngka i ma sabagian parhutaan ni pomparan ni Raja Sipahutar na dapot disurathon dison jala na gabe angka Bona Pasogit di pomparan ni Raja Sipahutar na diparseharan (secara khusus na di Jakarta nahumaliangna) laos molo adong angka huta na so tarsurat disi ndang pola na marsangajo panurat disi.\nSian goar-goar ni Ompu na diginjang i: 5 (lima) anakhon ni Ompu Namora Tangguon dohot 4 (opat) anakhon ni Ompu Paung Bosar, gabe ima diihuthon ssongon panjauon marompu-ompu dipomparan ni Raja Sipahutar dipadarlanan ni paradaton na mardongantubu diganup angka luaat, khususna di Jakarta nahumaliangna. Laos pinompar ni Ompu na 9 (sia) on ma mambahen bunga-bunga paherbang angka bilangan ni marga Sipahutar diliat portibi on.\nMARBILANG URUR DO POMPARAN NI\nPATUPAHON PESTA HORJA PARSAHATAAN\nSahat tu andorang so taon 1957 (Pesta Horja Parsahataan), tardok na so adong dope sada patohan na baku di marga Sipahutar taringot tu ruhut-ruhut ni partuturon (tarombo). Sipahutar sian huta na sada dohot Sipahutar sian luat na asing, ndang marsibotoan manang ise do siangkangan jala manang ise na gabe sianggian. Tardok sahat ro dihatiha i ndang hattus (simpang siur) dope partaromboon ni marga Sipahutar, ala ndang hea dope dirapothon angka pengetua-pengetua na parjolo taringot tu tarombo i.\nSuang songon i do muse taringot tu hamajuon di marga Sipahutar, tardok hatinggalan do sian angka marga na asing sahat ro dihatiha i, suang songoni di angka parbinotoan/parsingkolaan (sumber daya manusia), hapangkaton, manang dihamoraon pe, mansai jarang do begeon sian tonga-tonga ni marga Sipahutar. Alai taongkui do mansai maol do parsingkolaan sahat ro dihatiha i, ima ala kondisi ni negaranta na baru malua (merdeka) dope sian gomgoman ni panjajah.\nMamereng dohot mangarimangi jala manghilalahon diparsorion / keadaan na songon i dipardalanan ni ngolu ni marga Sipahutar, marbilang urur jala tubu ma sungkun-sungkun diroha ni manang piga-piga natua-tua ni marga Sipahutar dihatiha i: “aha do alana dohot na manginsombut gabe songon on marga Sipahutar on, ndang adong dope sipatujoloon (?)”. Hinorhon ni sungkun-sungkun on, gabe tubu ma pamingkirion dohot pandapot mandok: “atik natung bohado ala ni naso dipardulihon marga Sipahutar do Ompuna sijolo-jolo tubu (?)”, gabe manginona/manginsombut tu angka pinomparna. Topet sahat ro dihatiha i, ndang adong dope na torang umbotosa manang na didia do marujung ngolu Ompunta Raja Sipahutar dohot didia do hinamborna.\nBorhat sian permasalahan on ma muse na mangonjar angka pengetua ni marga Sipahutar dihatiha i, mambahen sada parrapoton laho manangkasi riwayat ni pardalanan ni marga Sipahutar. Laos tubu ma songon sada parbue sian parrapoton i ima patupahon “Pesta Horja Parsahataan” ni marga Sipahutar maringanan di Lumban Sipahutar, Pagarbatu, Tapanuli Utara taon 1957. Hira sude do utusan ni marga Sipahutar sian huta/luat desa naualu nang sian marompu-ompu pola marratus halak ro mandohoti / mangadopi pesta gondang sitolu ari-tolu borngin i. Ditingki pesta on ma muse dipahantus dohot dipatota ruhut-ruhut ni partuturon di marga Sipahutar na gabe pedoman dihita sahat ro di tingki on.\nDung i muse dibahen ma sada Team Panitia laho mangalului huhut manangkasi didia do inganan ni Ompunta Sopiak Langit dohot Ompunta Boru Hasibuan.\nDAPOT NA NILULUAN JUMPANG NA JINALAHAN\nPATUPAHON PESTA TAMBAK TAON 1971\nSongon na pinatorang ni Amanta Mayor TNI (Purn) Basahoras Sipahutar (+) [nara sumber], sada sian Team Panitia penelusuran ni inganan hinambor ni Ompunta Raja Sipahutar, tangkas ma dapot di huta Sipahutar do marujung ngolu Ompunta Sopiak Langit. Marsada roha ma angka pengetua ni marga Sipahutar, laos dipature/dipatimbul ma diatas ni hinamborna i “Tambak napir/na timbo” ukuran 13 x 17 meter, ima di taon 1971. Disima dipatimbul Ompunta Sopiak Langit Raja Sipahutar rap dohot saring-saring ni Ompunta Giring Panaitan Boru Hasibuan dung dialap/diongkal saring-saring i sian huta Jantimatogu Porsea, huta ni hula-hula Hasibuan.\nMarpesta bolon (pesta horja) do marga Sipahutar ima peresmian ni tambak ni Ompunta, lelengna 7 (pitu) ari dohot 7 (pitu) borngin di Silangkitang Desa Sipahutar, Tapanuli Utara (± 10 km sian Tarutung mardompakhon Siborong-borong). Hira sude do ro pomparan ni Raja Sipahutar sian angka luat/desa naualu na di parserahan ro tu pesta bolon i, songon i do nang dohot Hula-hula Hasibuan nang dohot angka pariban (Namarbaju) dohot do ro mangadopi pesta bolon i.\nDipangujung ni Pesta Tambak on, dipatupa panitia do muse sada ulaon na monumental na gabe songon tonggak sejarah, ima peletakan batu pertama Pembangunan Tugu Sopiak Langit Raja Sipahutar ima di Silangkitang Tapanuli Utara, jonok tu jalan raya lintas Tarutung – Siborong-borong parsintongaan ni KM 10-11. Pamingkirion umbahen di Silangkitang pe dipajongjong Tugu on, ala huta Silangkitang on ima huta ni marga Sipahutar, posisina pe strategis (mansai denggan) ala dalan pamoluson lintas Sumatera.\nA. JUMPANG MA ANGKA SILAS NI ROHA\nNdang apala tangkas boi dohonon, na ala dung pesta parsahataan di taon 1957, huhut naung direncanahon manangkasi hinambor (kuburan) ni Sopiak Langit, gabe manumpak sahala ni Ompunta sijolo-jolo tubu diangka pomparanna. Alai napasti, tangkas do hataridaan dung pesta saparhataan taon 1957 i, ai dung marpiga-piga taonna muse tarida ma sada gombaran na patuduhon perkembangan ni marga Sipahutar, songon contohna tampil ma dihatiha i sada ianakhon ni marga Sipahutar ima Amanta Ir Marulam Sipahutar na gabe Kepala Dinas PU (Pekerjaan Umum) Propinsi Sumatera Utara di Medan.\nMangihut tusi muse godang ma tarbege angka marga Sipahutar naung maju, adong ma i na gabe pengusaha isarana angka kontraktor dohot lan dope angka na asing na i. Diparsingkolaan pe godang ma ianakhon ni marga Sipahutar na masuk/mangihuthon perguruan tinggi.\nAsa boi ma dohonon amanta Ir Marulam Sipahutar (alm) na gabe Kepala Dinas PU Propinsi Sumatera Utara saleleng 2 (dua) periode hatiha i, ima songon motor penggerak ni pembangunan Tambak ni Ompunta Sopiak Langit na di Kecamatan Sipahutar rap dohot angka amanta na asing na i dope. Laos ditingki ni pembangunan on ma diprioritashon ibana pembangunan dalan (jalan) aspal tu Kecamatan Sipahutar huta na pinungka ni Ompunta i. Tung mansai balga situtu do roha ni masyarakat na tading di Kecamatan Sipahutar hatiha i dung dipature dalan i. Hita pe angka pomparan ni Raja Sipahutar ndang maol be ditingki i laho meresmihon Tambak ni Ompunta Sopiak Langit i.\nB. PESTA TUGU DI TAON 1988\nDiposting oleh SIPAHUTAR BIG FAMILY di 01.14 Tidak ada komentar:\nDiposting oleh SIPAHUTAR BIG FAMILY di 01.12 Tidak ada komentar:\nULAON MARTONGGO RAJA / RIA RAJA\nSada ulaon na arga jala na porlu situtu do Tonggo Raja i, molo masa ulaon horja manang adat na balga sai jolo patupaon/dipalolo suhut do tonggo raja.\nTerbatas do sinurathon ulaon tonggo raja dison, ima secara khusus tu ulaon unjuk ala mansai jotjot do ulaon on masa diparserahan on.\nAha do perbedaan ni Ulaon Martonggo Raja dohot Ria Raja? Mangihuthon angka natua-tua na sinungkun taringot tu perbedaan ni pandohan na dua i, didok songon on: Molo Martonggo Raja: dihasuhuton na mangundang i ma bolahan amak di ulaon unjuk na naeng ro (baik pe nasida songon suhut paranak manang songon suhut parboru), jala molo;\nMarria Raja: ndang hasuhuton i songon bolahan amak di ulaon unjuk na naeng ro. Songon i ma hatorangan na dapot, alai nang pe songon i ndang haru tangkas dope binoto dohot niantusan dia do perbedaan na sasintongna.\nTonggo Raja lapatanna: mangontang dohot manubut roha ni angka raja (ima: raja huta [dongan sahuta], raja ni dongan sabutuha, raja ni boru dohot bere, angka punguan-punguan), papunguhon nasida sude disada tingki laho paboahon dohot manungkunhon sangkap ni roha tu ulaon i dibagas ni hasuhuton.\nDiparade hasuhuton do sipanganon hombar tu natahasomalhon di parserahon on, diparade do sian pinahan lobu jala disi dohot angka namargoarna (tudu-tudu ni sipanganon) ala na manonggo dohot na manubut roha ni angka amanta raja dohot ina soripada na naeng mangurupi di ulaon na naeng ro, somba tangan, elek hata, asa anggiat denggan mardalan ulaon i sude.\nSomalna secara khusus di Jabotabek on, ia ulaon tonggo raja/ria raja dipasada do ari na dohot ari ni partumpolon (acara perjanjian nikah) di Gereja, jala dipatupa ma ulaon i dung jolo mulak sian Gereja. Ala ndang sude Gereja mambahen acara martumpol, ala ni i dibuhul hasuhuton ma sada ari tu na martonggo raja.\nPartording ni Ulaon Tonggo Raja / Ria Raja\nDung marpugu sude na niontang (na niundang) suang songon i sude horong ni suhut, dipatupa ma rap marsipanganon. Andorang so martangiang jumolo ma dipasahat hasuhuton tudu-tudu ni sipanganon tu adopan ni sude raja na niontang disi rap dohot ina soripada.\nSongon patamahon na diadophon tudu-tudu ni sipanganon i tu sude raja na niontang, dihaliangkon (diputar) ma inganan ni tudu-tudu ni sipanganon i tolu hali.\nDung rade sude sipanganon jala dung ditangiangkon hasuhuton, mangan ma. Dung i jongjong ma wakil ni hasuhuton manghatahon huhuasi ni sipanganon, didok ma: “Ba songon i ma da rajanami, raja ni dongan sabutuha, raja ni dongan sahuta, raja ni parboruon dohot inanta soripada”, songon nidok ni angka natua-tua.\nSititi ma si gompa,\nBa tung songon dia pe nuaeng na tupa,\nBa sai godang ma pinasuna.\n“Ima tutu”, ninna sude na mangan i.\n2. Marbagi jambar\nDung sidung mangan (andorang so manghatai dope) dipature (dibagi) ma parjambaran ima sian tudu-tudu ni sipanganon i. Laos diuduti ma muse manghatai.\nSomalna tar sian angka dongan sahuta ma panungkun, ia so i sian dongan sabutuha ma (mardos ni roha ma disi).\nManungkun dongan sabutuha,\nManghatai ma hita suhut nami,\n“Gokkon sipaimaon, jou-jou sialusan; ia nunga ro hami manggohi gokkon dohot jou-jou muna tu bagasta na marampang marjual on, bagas sibagandingtua panjaloan sangap dohot tua sian Tuhanta, jala nunga hundul iba di amak tiar, ba, sai tiar ma tutu panggabean parhorasan di hita tu joloansa on tumpahon ni Amanta Debata. Nunga bosur iba huhut mangan indahan na las na pinarade muna i, sagat huhut marlompan juhut na tabo i, sombu uas marhite aek sitio-tio”, onpe amang suhut nami, songon nidok ni sijolo-jolo tubu : Sai jolo ni nangnang do asa ni nungnung, Sai jolo pinangan do asa sinungkun.\nBa nuaeng pe, na manungkun ma hami dihasuton :\nDia ma matana, dia ma haltona\nDia ma hatana, dia nidokna\n“Gabe ma hita jala horas. Ba ia nunga manungkun hamu dihata dohot lapatan ni sipanganon, tung so sadia pe nuaeng na pinatupa ni suhutta ba, sai pamurnas mai tu pamatangta, saudara tu bohi, sipasindak paniali ma i, sipaneang holi-holi. Sai mamasu-masu ma Tuhanta lam ditambai dihami hagabeon dohot pansamotan tu joloansa on, asa boi dope nian patupaon nami sipanganon na gumodang jala na tumabo. Ia taringot di sungkun-sungkun muna i Hahadoli / anggidoli, taringot di hata ni sipanganon i, ba sipanganon panggabean parhorasan do lapatanna”. Boti ma hahadoli / anggidoli”.\n“Ba molo songon i do hape ba na uli ma i tutu, sai asi ma roha ni Tuhanta pardenggan basa i, sai ditambai dope pasu-pasu di hamu tu joloansa on.\nBa sai horas ma hami na manganhon\nSai lam tamba ma dihamu na mangalean\nAlai ale amang, sai marangkup do ninna na uli, mardongan do na denggan. Nuaeng pe tangkasma paboa hamu siangkupna songon na hundul, sidonganna songon na mardalan, asa tung torang huboto hami sangkap dohot tujuanna na mambahen parpunguanta on”. Botima!\n“I do tutu, rajanami, toho do nanidokmunai, sai marangkup do na uli, mardongan do na denggan. Jadi nuaeng pe paboaon nami ma tangkas dia dohot aha do alana hubahen hami parpunguan on. Songon naung tangkas tarida di surat gokkon dohot jou-jou nami tu hamu, tonggo raja do parpunguanta on. Na marbonsir do i ala adong ulaon adat si patupaonta ndang pola sadia leleng nari be. Molo asi roha ni Tuhanta, jala molo so adong ambat bingkolangna be, na marsangkap do hami (dipaboa ma ulaon adat aha sibahenon i). Jadi mardomu tusi, aturanna ma i, molo adong sangkap ni roha mangula manang aha, denggan jala na patut do tahe paboaon i huhut pasungkunhononhon tu raja ni dongan sabutuha, dongan sahuta dohot tutur ulaon i. Asa na pasungkunhon ma hami parjolo tu hamu angka na pinarsangapan manang songon dia pandapot dohot pingkiranmuna taringot tu sangkap nami songon naung pinaboa nangkin. Jala molo nunga satolop hita disiulaon i, ba, na laos mangido ma hami tu hamu angka napinarsangapan, tarlobi raja ni dongan sabutuha, raja ni dongan sahuta, raja ni parboruon, asa rade nian hamu saluhutna mangalehon tingki dohot pingkiran mangurupi hami patulushon ulaon i. Ba, i ma da angka rajanami umbahen na hupatupa hami tonggo raja on”. Botima.\n“Hamu suhut nami, nunga torang huantusi hami hatamuna i. Ndada pola ganjang be dohonon hata. Pendek ma ni alusan: ‘Satolop ma hami disangkap muna I, jala rade do hami mangalehon tingki, nang angka pingkiran mangurupi hamu olat ni na tarbahen’. On pe ba paaboa jala rimangi haamu ma sude angka na porlu bahenonta, ima:\n- andigan mata ni ulaon i\n- di dia do inganan / alaman ni ulaon i\n- sipatupaon tu pesta i\n- hira piga halak ma torop ni siundangon tu pesta i\nJala dung dipaboa hamu i annon sude, ba pintor tatontuhon ma parbagi ni ulaon i dohot angka na martugas tu ganup bagianna. Songon i ma jolo hata sian hami. Botima!”\n“Mauliate ma rajanami dihatamuna i, sai diurupi Tuhanta ma hita diulaonta on. Ba nuaeng pe, satahi saoloan ma hita mamillit dohot manotophon songon pandohan muna i”.\nDung i dipaboa hasuhuton ma pangalaho ni pesta, ari ni ulaon i, inganan dohot angka sipatupaon tu pesta i.\nUdut tusi dihatai ma angka na martugas di sude si ulaon jala dipillit huhut ditotophon ma manang angka ise do halakna, ima :\n- Protokol (pande mangatur)\n- Raja parhata (parsinabung)\n- Pataru pinggan panungkunan dohot mic (sian boru)\n- Koordinator manjalo haroro ni hula-hula (sian horong hasuhuton)\n- Koordinator manjalo dengke siuk\n- Koordinator manjalo boras si pir ni tondi\n- dohot angka na asing na i.\nLaos disungguli ma muse angka na ringkot siparadeon ni hasuhuton na porlu tu ulaon i, mamungka sian hal na metmet sahat tu na balga asa unang adong na lupa. Dung sidung i laos hataan do muse angka paradaton naung ditontuhon ditonga-tonga ni Punguan marga dohot parsahutaon.\n4. Suhut mangampu hata,\nMolo nunga sae sude dihatai, suhut bolon ma mandok hata mauliate, didok ma: “Hamu angka na pinarsangapan, tung mandok mauliate godang do hami parjolo di Tuhan pardenggan basa i, na mangalehon tu hamu angka na pinarsangapan roha holong gabe rade hamu sude mangalehon tingki dohot pingkiran laho mangurupi hami di ulaonta na naeng ro. Mauliate malambok pusu do dohononnami nang tu hamu sude na pinarsangapan ala ni rade ni rohamuna mangalehon pangurupion i. Sai dipargogoi Tuhanta ma hita patupahon ulaonta i jala dipasu-pasu ulaon i. Botima!”.\nDi dipaujung ma punguan i dibagasan ende dohot tangiang.\nSongon i ma partording ni ulaon tonggo raja tu ulaon unjuk\nPARTORDING NI PESTA ADAT (MARUNJUK)\nAdong dua pangalaho na boi idaonta taringot rumang ni pesta adat/marunjuk, i ma :\n- Molo di paranak do bolahan amak didok mai i: “taruhon jual”\n- Molo di Parboru do bolahan amak digoari ma i: “dialap jual”.\nIa partonding ni angka siulaon dibagasan pesta unjuk sadari i, ima :\n2. Pamasu-masuon di Gereja\n3. Pesta adat di alaman/gedung\n4. Laos udut ma muse tingkir tangga dohot ulak une.\nDison ni uji do mambahen sada rangkaian pardalan ni Pesta Adat songon naung somal taulahon diparseharan on, jala asa ummura ihuthononta, ia pardalan ni pesta adat nasinurathon dison ima “ULAON DIALAP JUAL”.\nSibuha-buhai, ima sada acara adat na songon pamuhai (pembukaan) ni ulaon dibagasan sadari i (pamasu-masuon sahat tu ulaon unjuk di gedung pertemuan). Di ari naung binuhul, sogot manogot i, dipatupa ma na marsibuha-buhai. Ro ma paranak tu bagas ni parboru mamboan indahan sibuha-buhai (sipanganon na marsaudara) di atas ni ampang (jual) dihunti iboto ni pangoli, laos rap ma dohot pangoli ai laos sian i nama borhat tu Gereja.\nIa dung pungu sude paranak dohot parboru, dipatupa ma na marsipanganon. Paranak ma pasahathon tudu-tudu ni sipanganon tu adapon ni parboru.\nHata Sian Paranak:\n(Paranak pasahat tudu-tudu sipanganon)\n“Di hamu raja ni hula-hula nami, di ari na denggan di manogot on, ro do hami pamoruon muna pasahathon sipanganon tu jolomuna. On ma rajanami na songon pamuhai ni ulaonta apala sadari on anggiat ma tiur jala sonang so haribo-riboan ulaonta, didongani asi roha ni Tuhanta. Tung songon i pe partupa ni sipanganon na hupasahat hami tu hamu, tung las ma rahamuna manjalo, horas ma jala gabe”.\nHata Sian Parboru\n(Parboru Pasahat Dengke tu Paranak)\n“Di hamu raja ni pamoruon nami, dison hupasahat hami do dengke simudur-udur, dengke sitio-tio, asa mudur-udur ma ro parsaulian tu hamu, jala sai tio ma aek dapotonmuna. On ma tutu songon na gabe pamuhai ni ulaonta apala sadarion, sahat ma na uli sahat ma na denggan, sai dipatiur Tuhanta ma tutu ulaonta manipat sadarion. Horas ma jala gabe.Botima!”.\nMarsipanganon, (tangiang marsipanganon si paranak)\nDung simpul marsipanganon, ai ndang pola adong panghataion adat disi, asa borhat tu Gereja rap jongjong ma sude parboru dohot paranak rap dohot pengantin, dung i dibahen natoras ni boru muli ma tangiang paborhathon tu Gereja.\nB. PAMASU-MASUON DI GEREJA\nSaleleng di Gereja, parhalado ni huria do na mangatur sude acara pamasu-masuon i. Alai dung simpul acara pamasu-masuon i, ro ma tu jolo sahalak utusan sian pihak parboru, suang songon i muse sahalak utusan sian pihak paranak, laho mandok mauliate tu parhalado ni Huria/Pandita, laos huhut mangarahon natorop, asa rap udur tu alaman/gedung pertemuan naung tinontuhon (songon alaman ni parboru).\nC. ULAON ADAT DI GEDUNG\nDung hira himpu sahat sude tu Gedung parpestaan!\nProtokol ni parboru manariashon huhut patamahon tu sude raja na ni ontang, asa masuk ma jala hundul tu inganan naung diparade hasuhuton parboru. Laos dipatama jala dipaboa ma ia inganan ni pihak paranak dohot sude uduranna, ima sisabola hambirang pintu masuk tu gedung, manang sabola siamun ni protokol. Dung i diarahon ma suhut parboru laho manomu-nomu sude horong ni hula-hula dohot tulang jala ditaruhon tu hundulan naung diparade.\nProtokol ni paranak pe tong ma mangulahon songon na binahen ni parboru, taringot tu angka inganan dohot na manjalo hula-hula dohot tulang.\nProtokol Sian Parboru:\nDihamu raja pamoruonnami! (didok marga ni paranak). Beha amangboru, ala nunga sirsir tingkina nunga hira-hira boi pungkaonta ulaonta? Molo sian hami hula-hula muna nunga rade hami, molo tung adong naso haru sahat dope tu inganan on, ba, mandapoti na uli ma nasida!\nProtokol Sian Paranak:\nMauliate ma rajanami! Alai lean hamu ma jolo tingki di hami laho pasangaphon hula-hula nami! Di hita na mardongan tubu, boru/bere, dongan sahuta, ale-ale, pariban dohot sude raja ginokhon suang songon i di ina soripada, tarlumobi ma di hamu sude nahuparsangapi hami: raja ni hula-hula nami ….. (didok margana), bona ni arinami ….., bona tulang nami ….., tulang rorobotnami ….., tulangnami ….., hula-hula sian namartinodohon ….., hula-hula sian anak manjae ….., ala naeng mulaanta ma ulaonta, rajanami, asa tong-tong ma hamu dilambungnami maniroi huhut mangajar-ajari hami.\nNuaeng pe di hamu raja ni hula-hula nami, nunga rade hami rajanami, di na laho mandapothon huhut manomba hamu raja ni hula-hula nami.\nMauliate ma di hamu raja ni pamoruonnami! Dihita namardongan tubu, borunami, raja ni dongan sahuta, ale-ale, pariban dohot sude raja naginokhon, tarlumobi ma dihamu sude nahuparsangapi hami, hula-hulanami ….., tulang rorobotnami ….., tulangnami ….., hula-hula namarhahamaranggi ….., hula-hula ni anak manjae (didok margana), rajanami, ala naeng ro ma raja ni pamorounta asa rap manjalo ma hita, tuson ma hita!.\nNuaeng pe di hamu raja ni pamoruonnami, nunga mangarade hami manjalo haroro muna!.\nParanak Pasahaton namargoar ni Sipanganon tu jolo ni Parboru!\nProtokol Sian Paranak (manang Sahalak Sian Natua-tua):\nDi hamu raja ni hula-hula nami, dison rodo hami raja ni pamoruonmuna pasahathon namargoar ni sipanganon, asa songon na nidok ni natua-tua ma dohonon :\nBagot na marhalto na tubu di robean\nHoras ma hamu namanjalo, horas hami na mangalean.\nLas ma rohamuna. Botima!\nDi hita na mardongan tubu, boru/bere, tarlumobi di hamu sude horong ni hula-hula nami, dison tajalo do namargoar ni sipanganon, molo di jolo ni hasuhuton pe i, naung rap manjalo ma hita disi.\nDi hamu raja ni pamoruonnami mangarade ma hamu, ai naeng ro ma hami mandapothon hamu.\nParboru Pasahathon Dengke tu Paranak!\nProtokol Sian Parboru (manang Sahalak Natua-tua):\nDi hamu raja ni pamoruonnami marga ….., dison ro do hami pasahathon dengke simudur-udur, dengke sitio-tio, dengke simegal-megal, asa mudur-udur ma hamu tu dolok tu toruan, tio ma aek inumonmuna, jala sai megal-egal ma hamu sude raja ni pamoruonnami. Tung songon i pe dengke na hupasahat hami tu hamu, las ma rohamuna manjalosa. Horas ma jala gabe. Botima!.\nMauliate ma di hamu raja ni hula-hula nami marga …..! Di hita na mardongan tubu, boru/bere, tarlumobi di hamu horong ni hula-hula nami, dison dipasahat hula-hulanta do dengke simudur-udur, molo tung di jolo ni hasuhuton pe nuaeng i, ba naung rap manjalo ma hita disi. Botima!\nDihamu raja ni pamoruonnami marga ………., didok rohanami ala hamu do na ro mamboan sipanganon, hamu ma mambahen tangiang laho marsipanganon, hupasahat hami ma tu hamu.\nMauliate ma rajanami, molo i do na dumenggan didok roha ni raja i. On pe pinangido ma amanta …………., ro tu jolo on laho mambahen tangiang marsipanganon.\n- Martangiang ………\n- Marsipanganon …….\nDitingki marsipanganon, mardalan ma sulang-sulang na tabo sian pihak paranak tu pihak parboru. Ate-ate sian namargoar ni sipanganon i, diseati boru ni parboru huhut dibagihon tu angka na mangan i tu pihak parboru.\nParanak pe mambagihon dengke suhut tu haha/anggi, tu boru/bere, dohot tu dongan sahuta.\nDitingki na mangan i, mardalan ma suhut na dua bola pihak manjonohi angka raja na ginokhonna, patamahon asa godang-godang dipangan tamue i sipanganon naung pinarade.\nUdut tusi, dijahahon protokol ni parboru/paranak ma angka dengke siuk naung jinalo siang angka na marholong ni roha; somalna sian angka dongan sabutuha ni parboru ma i, sian angka horong tulang dohot hula-hula.\nDung simpul marsipanganon …..\nDi hamu raja ni pamoruonnami, nangkaning nungnga tangkas hujalo hami namargoar ni sipanganon sian hamu; andorang so di seat raut asa jolo diseat hata. Songon dia ma partonding ni sipanganon on amangboru?\nRajanami, nungnga hupasahat hami tu hamu, didok rahanami, ba hamu ma na mangatur rajanami, ba sidapot solup ma hami di huta ni raja i. Botima.\nRaja Hata Sian Parboru:\nMauliate ma! Songon on ma jambar taripar (dengke mulak) sipasahaton nami tu hamu pamoruonnami, pasahaton nami ma tu hamu (ida hatorangan parjambaran di halaman na asing).\nLas ma rohamu manjalosa. Botima!\nDi hamu boru nami, boru ni hasuhuton, asa pature hamu ma parjambaran na laho sipasahaton tu paribanmuna.\nDi hamu raja ni hula-hula nami, mangido tingki hami tu hamu raja nami, laho mangido tumpak manang pangurupion hami sian angka na manghaholongi hami.\nNa uli i amangboru, ulahon hamu ma!\nDi hita namardongan tubu, boru nami, bere nami, dongan sahuta dohot ale-ale nang angka pariban nami namanghaholongi hami lumobi hasuhuton dison.\nDidok natua-tua: Sisoli soli muhum, siadapari gogo.\nSongon na binotomuna, na pangolihon anak ma hita nuaeng. Nungnga mangarade hasuhuton dison manjalo haroromuna diangka tumpak dohot pangurupion. Parjolo ma sian haha anggi, mangihut ma angka boru/bere, dohot sude na manghaholongi hami dison, laos songon ima dohonon nami tu hamu angka tulang nami :\nDangka do dupang, amak do rere\nAmang do tulang, anak do bere\nDi pangolion ni bere muna/anak muna on, ba, hirim do rohanami di angka pambahenan muna, mauliate ma!\nDi tingki mardalan na papungu tumpak laos disi ma mardalan nang pambagian ni parjambaran.\nParboru Pasahat Parjambaran Juhut .\nParanak Pasahat Parjambaran Juhut.\n(Hatorangan marbagi jambar bereng di halaman na asing)\nTaringot tu parjambaran juhut, olo do i sipata maruba, ai asing dolok asing do duhut na, asing luat olo do asing angka uhum na, na marlapatan ndang sai dos disada luat tu luat na asing, ala ni i do umbahen na sai jolo didok: Sai jolo diseat hata ma asa diseat raut.\nJadi tong ma marlaku pandohan: Aek godang tu aek laut, dos ni roha do sibahen na saut.\nSude parjambaran on ingkon tangkas do on dijouhon (ditariashon) protokol sian jolo. Jala tangkas sahat tu hasahatanna.\nDi ujung ni na mambagi jambar juhut on, tong dope ingkon dohonon ni protokol: “Atik tung adong dope parjambaran na so haru sahat, asa paboa hamu tu jolo on, adong dope na boi patureon nami di nasida!”.\nDung simpul saluhutna i, ditorushon ma manghatai.\nDi hamu raja ni pamoruonnami, ra nunga boi torushononta tu angka panghataion. Andorang so hupataripar hami panghataion tu hamu, asa loas hamu ma jolo hami na mardongan tubu marsipasadaan hata.\nSuang songgon i ma nang di hita na mardongan tubu, borunami/berenami, tarlumobi ma di hamu sude hula-hulanami: hula-hula nami ……. (dohot satorusna).\nRajanami, hamu do pangalapan poda di hami, raja di jolo do hamu sieahan, raja di pudi hamu sipainteon; asa tutur-tuturi hamu hami rajanami di angka panghataion nami asa unang adong na sanga sala. Mauliate ma di hamu sude horong tulang dohot hula-hula nami.\nDi hita na mardongan tubu, songon na somal taulahon di ranto on, molo di hami ma bona ni hasuhuton, ba sian haha doli manang anggi doli ma na gabe siraja panungkun manang parsinabung. On pe, haha-anggi, hupasahat hami ma tu hamu, hamu ma na masiaturan. Botima!\nHaha Doli / Raja Hata ni Parboru:\nDi hita na marhahamaranggi, ise ma sian hita na manungkun hasuhutonta, pinasahat tu anggi doli, bahen hamu sian i.\nMauliate ma di haha doli. Didok rohanami si sada anak sida boru do hita. On pe, ba laos haha doli ma na gabe raja panungkun sekaligus ma gabe raja parhata manang parsinabung di ulaonta on. Botima!\nMauliate ma molo songon i; alai tongtong ma hamu di lambungnami, asa unang sanga adong na sala, ndang na gabe mangorui sangap ni angka hula-hulanta nang hita na marhahamaranggi sandiri pe. Mauliate ma!\nManghatai ma hita, di hamu hasuhuton bolonnami!\nGokkon do ninna sipaimaon, jou-jou si alusan, ba, nunga ro hami manggohi gokkon huhut mangalusi jaou-joumuna. Nunga bosur hami mangan indahan na las sagat marlompan juhut, dohononnami ma :\nSai pamurnas ma i tu daging, saudara tu bohi\nSipalambok imbulu ma i, sipaneang holi-holi\nI pe, manungkun ma hami tu hamu hasuhuton bolon nami dison :\nDia ma laklakna, dia ma unokna\nDia ma hatana, dia ma nanidokna.\nHupasahat hami ma tu hamu. Botima!\nProtokol Sian Parboru / Wakil ni Paidua ni Suhut:\nMauliate ma disungkun-sungkun ni haha doli. Jala mauliate do dohononnami tu hamu sude, di na marneang ni langka hamu rap dohot inanta soripada, manggohi huhut mangalusi jou-jou nami. Ianggo hata ni sipanganon raja ni dongan tubu, ba panggabean parhorason do. Botima!\nRaja Hata ni Parboru:\nHoras ma jala gabe di hamu hasuhuton nami. Panggabean parhorasan do hape haroanta apala sadari on. Alai marangkup do nauli mardongan do na denggan, siangkup songon na hundul, si udur songon na mardalan. Siangkup ni panggabean parhorasan, ba, tung tangkas ma dipaboa hasuhuton bolonnami. Botima!\nMauliate ma disungkun-sungkun ni haha/anggi doli. Siangkup ni panggabean parhorasan, tangkas ma tutu paboaonnami, asa tung tangkas di boto natorop. Haha/anggi doli! Songon naung tangkas di bereng hamu na masiadopan do hita nuaeng dohot raja ni parboruon marga …….., na ro do nasida tu hutanta on laho mandapothon hita hula-hulana.\nBa, manang songon dia sangkap ni rohanasida, hupasahat hami hasuhuton ma tu hamu, asa hamu haha/anggi doli ma na mangadopi huhut manungkun taringot tu haroronasida. Hupasahat hami tu hamu.\nMauliate ma di hamu suhut nami. Na ro do hape tutu raja ni pamoruonta marga …., mandapothon hita hula-hulana. Mauliate ma molo boti!\nCatatan : Disipata angka ulaon ndang pola binahen be namasisungkunan namarhaha/anggi doli, langsung ma dipasada/dos roha laho menunjuk raja parhata, songon naung di hatai di tonggo raja.\nDiuduti ma muse …\nDi hamu raja ni pamoruonnami marga ….., manghatai ma hita amangboru!\nArtia mula ni ari\nSipaha sada mula ni bulan\nAsa tangkas hita manghatai\nPasahat hamu ma jolo pinggan panungkunan!\nParanak Pasahathon Pinggan Panungkunan.\nManghatai ma hita raja ni pamoruon:\nBa, nunga dison pinggan sitio soara na hot di hundulanna, sai tio ma antong parnidaanta tu joloan on, jala sai hot ma di hita pasu-pasu sian amanta Debata.\nPeak diatasna napuran sirata bulung hasoloan ni boru ni raja, ba, sai rata ma antong di hita tu joloan on pansamotan dohot parhorasan.\nAdong do huhut dison parbue santi, siribur-ribur, parbue sipirnitondi. Anggiat ma antong sakti madingin, sakti matogu angka pomparanta, matorop maribur huhut matangkang manjuara.\nLaos adong do dison ringgit namarmata, tinongos ni negaranta, sipalas roha ni natorop dohot amanta raja. Sai martamba ma antong ria dohot las ni roha di hita tu joloan on.\nJadi amang raja ni boru, namanungkun ma hami jolo taringot di hata ni sipanganon. Dibahen i parjolo dohonon nami tu hamu :\nBagot na marhalto, niagatan di robean,\nSai horas ma hami namanjalo,\nBa sai lam martamba di hamu na mangalean.\nIa nunga hami bosur mangan indahan na las, jala jagar sagat marlompan juhut na tabo i, dohot sombu uas minum aek sitio-tio na tinahumuna i, ba :\nDia ma langkatna, dia unokna\nSibegeon ni pinggol, sipeopon ni roha.\nBotima raja ni boru!\nRaja Hata ni Paranak:\nMauliate ma rajanami! Marangkup do tutu na uli mardongan do na denggan, siangkup ni panggabean parhorasan tangkas ma tutu alusan raja i. Rajanami :\nBalga ninna anak pangolihonon\nBalga boru pahutaon.\nSongon naung tangkas taudurhon nangkining anaknami dohot boru ni raja i tu bagas joro ni Tuhanta, manjalo pasu-pasu parsaripeon sian naposo ni Tuhanta; nuaeng pe rajanami, na ro ma hami tu jolo ni raja i, asa manghatai hita taringot tu adat dohot uhum na hombar tu parsaripeon ni ianakkonta, na marhata sinamot ma hita nuaeng rajanami, i ma pangidoan nami. Botima!\nGabe ma jala horas amangboru!\nPitu lilinami, paualu jogian nami\nUli nipinami, ai gohanmuna ma hajut nami\nOn pe amongboru, hami ma parjolo mangolit na gabe sinamot ni borunami. Pasahat hamu ma 2 bara horbo, 2 bara lombu, 5 hoda sienjak-enjakon nami molo ro tu huta ni pamoruon nami, tamba ni 2 ampang sere dohot ringgit sitio soara, ba, botima da amangboru!\nMauliate ma rajanami, nunga laos digolit raja i tutu, na gabe sinamot ni boru ni raja i. Alai tulang, raja bolon! Molo hupasahat hami 2 bara horbo, 2 bara lombu, i pe molo tung adong, ba, tudia ma annon bahenon ni raja i bara na di huta on? On pe tulang, na mangelek-elek ma hami molo siat pangidoan tu jolo ni raja i, ua hupasada hami ma i sude pangidoan ni raja i. Hupasada hami ma i gabe ringgit sitio soara; jala molo tung siat pangidoan nami rajanami, saulak mangelekkon ma hami, sitombol rambu pinudun, jala ulaon sadari ma nian rajanami. I ma jolo elek-eleknami tu hamu sude raja ni hula-hula nami. Hupasahat hami ma tu raja i. Botima!\nDi hamu raja ni pamoruonnami, andorang so hualusi hami pangidoan muna i, loas hamu ma jolo asa hupasangap hami raja ni hula-hula/tulang nami, suang songon i dohot dongan tubu, boru dohot berenami.\nDi hamu raja ni hula-hula nami, hula-hula (didok margana), bona ni ari nami ….., bona tulangnami ….., tulang rorobotnami ….., tulangnami ….., hula-hula ni namarhaha-maranggi ….. (didok marsada-sada), hula-hula ni anak manjae ….. (didok marsada-sada).\nHamu do pangalapan poda dohot pasu-pasu di hami, di jolo hamu rajanami siaduon, di pudi hamu sipaimaon. Nunga tangkas rajanami dipaihut-ihut hamu panghataion nami dohot raja ni pamoruon nami marga …..! Dipangido nasida, asa sinamot nanaeng sombahononna, ima sinamot ni beremu, sitombol rambu pinudun, jala sahali mangelekkon. Hombar tusi hupangido hami panuturion sian hamu sude horong hula-hulanami, hamu ma rajanami na masiaturan. Hupasahat hami ma panghataion tu hamu.\nMauliate ma di hamu borunami, ala di pasangap hamu do hami tongtong. Sidohononnami sian horong hula-hula muna, ba, masipaolo-oloan ma hamu songon na nidok ni natua-tua :\nBalintang ma pagabe, tumondalhon sitodoan\nArimuna ma horas jala gabe, molo dapot di hamu na ma sipaolo-oloan.\nSongon i ma sian hami. Botima!\nMalambok pusu do hami raja nami, dipanuturion muna, i pe sidok boti ma hami, mauliate.\nSaonari ….., hupasahat hami ma jolo tu boru/bere nami, bahen hamu pandapotmuna taringot tu pangidoan ni pariban muna.\nSian Boru/Bere ni Suhut Parboru:\nMauliate ma di hamu hula-hulanami, na mangalehon tingki di hami mandok hata. Sidohonon nami tu hamu pariban nami, satuju ma hami di pangidoan muna sisahali mangelekkon. Alai tung tambos ma bahen hamu jala somba hamu tu hula-hulanta. Horas ma jala gabe!\nMauliate ma di hamu boru dohot bere nami. Alai nunga pajolohu hamu pintor menyetujui, sagari hami so setuju dope. Atik naung hona suap do hamu? (songon intermeso do i). Dihita na marhaha-maranggi, ianggo hita sisada hata do hita atehe?! Nuaeng pe, pinasahat ma jolo tu suhut sihabolonan nami. Nunga tung huigil hami nian asa tung godang dilehon pamoruonta sinamot ni borunta, alai songon i dope huroha na tarbahen nasida. I pe porlu do begeon nami pandapotmuna hasuhuton bolon nami. Pinasahat ma panghataion tu hamu!\nMauliate ma di hamu haha/anggi doli nami. Sian mulana pe nunga tangkas hupasahat hami tu hamu, sisada anak sisada boru do hita. Molo dung setuju hamu, ba, hami pe sian hasuhutonta, ba, naung setuju do hami disi. Horas ma jala gabe! Hupasahat hami ma tu hamu. Botima.\nSongon i ma di hamu raja ni pamoruonnami marga ….., nunga dibege hamu manang songon dia pandapot nami taringot tu elek-elek pangidoan muna i, nuaeng pe, tariashon hamu ma sinamot sisombahonon muna tu hami, alai andorang so ditariashon hamu, anggo panandaion tu si jalo jambar na gok, na ingkon tong do pasahatonmuna, i ma suhi ni ampang na opat padohot ompu suhut dohot ompu bao, suang songon i upa parorot tu namboruna. Hupasahat hami ma tu hamu. Botima!\nMauliate ma rajanami, nunga tung malambok pusu hami mambege pandohanmuna na lambok i. Pos ma rohamuna raja nami, ianggo taringot tu panandaion tu si jalo jambar na gok songon nanidok muna i, tangkas ma pasahaton ni hasuhuton nami i annon. Rajanami, raja na bolon, andorang so hutariashon hami sinamot ni boru ni raja i, lean hamu jolo tingki di hami namardongan tubu, boru/bere, tarlumobi ma di hula-hula dohot tulang nami, asa hupangido hami jolo paniroion dohot panuturion sian sude na huparsangapi hami.\nSongon i ma di hamu hula-hulanami ….. (didok margana), bona ni arinami ….., bona tulangnami ….., tulang rorobotnami ….., tulangnami ….., hula-hula na martinodohon ….. (didok marsada-sada), hula-hula ni anak manjae ….. (didok marsada-sada)\nRaja nami, di jolo hamu si eahan, dipudi hamu si paimaon, hamu do mataniari binsar di hami, nunga tangkas pangidoannami tu jolo ni raja i marga ….., asa sisahali mangelekkon ma hami di sinamot ni boru ni raja i. I pe, rajanami sude ma hamu na hupandohi hami, asa tutur-tuturi hamu hami, hamu ma na masiaturan raja nami. Hupasahat hami ma tu hamu. Botima!\nHula-hula/Tulang ni Paranak:\nDi hamu raja ni borunami marga ….., mauliate ma ala tongtong do dipasangap hamu hami. Ianggo sidohonon nami, ba, masiolo-oloan ma hamu, sipanolopi ma hami di angka nauli na denggan. Botima.\nMauliate ma di hamu sude hula-hula/tulang nami, naung sude ma hamu hupandoki hami, dihata panuturion naung pinasahat muna i, sude ma hamu nahupandoki hami, tung malambok pusu do hami di hata panuturion naung pinasahat muna i, sahali nari, hupasahat hami mauliate ma di hamu. Botima!\nDi hita namardongan tubu dohot boru/berenami, ianggo hita sisada hata ma hita atehe! Songon i ma di hamu raja ni hula-hula nami marga ….., Rajanami, songon naung ni oloan muna pangidoannami, asa sisahali mangelekkon ma hami, di sinamot ni boru ni raja i, ba, nuaeng pe tangkas ma tariashonon nami, ia na tarpasahat hami raja nami sinamot ni boru ni raja i, ima ………. rupiah (didok godang ni sinamot) sitombol rambu pinudun, asing ni panandaion tu sijalo jambar na gok, i ma suhi ni ampang na opat padohot ompu suhut, ompu bao, dohot upa parorot tu namboruna, gabe pitu amplop ma i tulang sipasahaton nami songon panandaion. Horas ma jala gabe. Botima!\nGabe ma jala horas! Pasahat hamu ma tu suhut sihabolonan nami, alai jolo patuduhon hamu jolo tuson.\nBorhat ma suhut paranak mandapothon suhut parboru, laho pasahathon sinamot, alai jolo dipatuduhon do i tu raja hata ni parboru, asa jolo dietong manang naung sintong, sesuai tu naung di hatai nangkin. Dung i, disombahon suhut paranak ma i langsung tu suhut parboru.\nBeha nunga tingkos dijalo hamu suhut bolon nami sinamot ni borunta i? Molo dung denggan, mauliate ma! Ihut tusi amangboru, pasahat hamu ma panandaion, ima :\n1. tu sijalo bara, ima …..\n2. tu si mandokhon\n3. tu tulang/hula-hula, raja i …..\n4. tu pariban,\n5. tu todoan, ima …..\n6. tu namboruna\n7. tu ompungna (ompung bao dohot ompung suhut)\nNuaeng, di hamu hasuhuton parboru dohot paranak, rap borhat ma hamu di nalaho pasahathon jambar ni haha ni parhundul nami, i ma sijalo tintin marangkup.\nDung dipasada na sian paranak dohot sian parboru gabe sada amplop, parboru ma ianggo apala na pasahathon langsung tu tangan ni sijalo tintin marangkup. Hatana: Di hamu haha ni parhundul, sisada boru nama hita. Dison, tajalo do sinamot ni borunta, apala godang hupasahat hami tu hamu, las ma rohamuna manjalosa. Botima!\nDung sahat sinamot dohot angka parjambaran na hombar tusi, dipasahat ma jambar pinggan panganan tu sude parboru dohot na ginokkonna.\nDung simpul sudena i …..\nMauliate ma di hamu raja ni pamoruonnami marga ….., ala nunga sahat sinamot dohot angka panandaion dohot pinggan panganan, hupasahat hami ma mauliate tu hamu.\nAsa dos nangkokna dohot tuatna, atik tung adong nanaeng sipangidoon muna sian hami, rade do hami hula-hulamuna pasahathon intap ni natarbahen hami, on pe hupasahat hami ma tu hamu!\nMauliate ma tulang, tung diboto hamu do na dibagasan roha nami i, so hupangido hami dope, pintor diadu hamu do. Mansai masihol do hami raja nami asa tung sude ma hami ulosi hamu marhite ulos herbang. I ma pangidoannami tu jolo ni raja i. Botima!\nPos rohamu amangboru, sude do hamu ulosan nami, jala Tuhanta ma na manahophon pasu-pasu i tu hamu. Alai molo tung so sude pe hamu mandapot ulos herbang, dapotan ma di ulos-ulos tinonun sadari. Anggo apala sadari on ulos herbang na tarpasahat hami tu hamu holan 17 lembar do. I pe halashon hamu ma i.\nMauliate ma raja nami, huhalashon hami ma i!\nAntong mangarade ma hamu, jala goari hamu ma angka ise si ulosan.\nPasahat hamu ma rajanami :\n1. Ulos pansamot tu natoras ni pangoli (na pasahathon natoras ni na muli)\n2. Ulos hela/mandar hela tu pengantin (na pasahathon natoras ni na muli)\n3. Ulos tu pamarai (na pasahathon ima sijalo bara ni parboru)\n4. Ulos tu si hunti ampang (na pasahathon ima sijalo upa pariban ni na muli)\n5. Ulos tu todoan/anak manjae dohot satorusna\n6. Ulos tu simandokkon, ulos tu haha-anggi, ulos tu boru, ulos tu bere, dohot satorusna, parpudi ulos tu Punguan/parsadaan ni ompu.\nDung simpul na pasahat ulos herbang, dipasahat ma muse ulos tinonun sadari, ima hepeng dibagasan amplop.\nMauliate ma raja nami, nunga tung malambok pusu hami di sude hata pasu-pasu dohot ulos herbang naung pinasahat muna tu hami. I pe sai mangulosi badan mangulosi tondi ma i, Tuhanta ma na pasauthon i tu hami sude pamoruon muna. Gabe ma jala horas.\nNuaeng pe suru hamu ma hela dohot borunami, tu jolo on asa hupasahat hami ulos panggabei dohot holong tu nasida.\nParjolo pasahathon ulos holong sian nasumolhot, sahat tu angka boru, bere dohot na manghaholongi boru nami dison.\nDung simpul pasahat ulos sian parboru na mardongan tubu, boru, bere dohot angka na manghaholongi, sahat ma muse tu horong hula-hula, tulang ni parboru.\nRajanami, hamu sude horong ni hula-hula/tulang nami na huparsangapi hami, atik tung adong rajanami nanaeng pasahatonmuna tu beremuna dison, saonari hulehon hami ma tingki di hamu. Hamu ma rajanami na masiaturan. Molo tung parjolo ba, gabe partogi ma i, molo tung parpudi, ba, gabe pargomgom ma i. Alai didok rohanami, ianggo apala hula-hula nami raja i ….. (didok marga ni hula-hula tangkas ni parboru), nasida ma nian pargomgom. Hupasahat hami ma tu hamu. Botima!\nDung sidung hula-hula ni parboru pasahat ulos …..\nMauliate ma raja nami, di sude hamu hula-hula nami naung pasahathon ulos herbang tu bere muna. Anggiat ma tutu, songon pasu-pasu muna i, gabe sada ripe na denggan ripe sitiruon nasida di parrumatanggaon nasida. Sahat ma na uli sahat ma na denggan, mauliate ma di hamu. Botima!\nDi hamu raja ni pamoruon nami marga ….., ala nunga sidung sian hami, hupasahat hami ma tu hamu.\nMauliate ma rajanami, dohot disude angka hulahula ni hulahula nami, pariban nami, maradu sude ma hamu naung pasahathon pasu-pasu dohot ulos holong tu hami, tarlumobi tu anak dohot parumaen nami. Sai dijangkon badan dijangkon tondi ma i sude pasu-pasu muna i. Mauliate ma raja nami!\nDi hamu raja ni hula-hula nami ….. (jojor didok sian hulahula tangkas, bona ni ari, bona tulang, tulang rorobot, tulang, hulahula ni namartinodohon, hulahula ni anak manjae) atik tung adong raja nami nanaeng sipasahaton muna tu bere muna di tingki on, hupasahat hami ma tu hamu. Hamu ma na masiaturan raja nami. Botima!\nPasahathon ulos hula-hula/tulang ni paranak rap dohot sude uduran nasida.\nMandok mauliate na so hasuhatan ma hami tu hamu sude horong hulahula dohot tulang nami maradu sude dohot rombongan muna, naung pasahathon ulos holong tu anak dohot parumaen nami. Sai Tuhanta ma na mansahophon pasu-pasu muna tulang tu pardagingon tarlumobi tu partondion ni bere muna. Horas ma jala gabe. Botima!\nDung simpul na pasahat ulos holong, mulak ma pengantin tu hundulanna, ditorushon raja hata ni paranakma.\nSongon i ma di hamu raja ni hulahula nami marga ….., ala nunga simpul na pasahat ulos holong, sian angka hula-hula/tulang nami, nuaeng pe, hupasahat hami ma muse tu hamu. Botima!\nHoras ma jala gabe, nuaeng pe sahat ma hita tu namarhata gabe-gabe. Didok rohanami, sian hami ma parjolo pasahathon angka hata na uli hata na denggan tu hamu sude raja ni pamoruon nami, na mangampu ma hamu annon di angka pasu-pasu na hupasahat hami tu hamu, nunga uli rohamu songon i? Mauliate ma!\nDi hita na mardongan tubu, boru/bere, tarlumobi ma dihamu sude horong hulahula/tulang nami. Hita ma parjolo pasahathon hata na uli hata na denggan tu pamoruonta. Didok rohangku tarsongon on ma: parjolo ma sian horong hula-hula/tulangta, asa tong ta ampu hata nasida; dung i tu boru/berema; dung i tu hita na mardongan tubu ma. I pe asa pinasahat tu suhut paidua, jala nasida ma annon paampuhon tu suhut sihabolonan.\nAla mamereng tu tingki :\nSada silompa gadong ma, Dua silompa ubi\nTung sahalak pe na mandok hata, Sude ma naung pasahat hata na uli\nHupasahat hami ma parjolo tu hula-hula nami!\nSian Hula-hula ni Parboru:\nMauliate ma di hamu raja ni boru nami, na tongtong pasangaphon hami dison. Ndang pola ganjang be dohonon nami. Mauliate ma di Debata na mangalehon tingki na denggan on tu hita, boi hita marlas ni roha mangulahon sude ulaonta apala sadarion, sonang so haribo-riboan. Sai hasangapon ma i di Tuhanta, jala tau las ni roha dohot tua ma i di hita. Tu berenami, dohononnami do: Sai gabe ripe na denggan ma hamu, sioloi Debata, asa dapot hamu pasu-pasu sian Ibana. Songon nidok ni natua-tua ma dohonon :\nTubuan laklak, tubuan sikkoru, Di dolok ni purba tua\nTubuan anak ma hamu tubuan boru, Dongan muna sarimatua\nHoras ma ja gabe!\nTapuji ma Tuhanta, ala dipatiur do sude ulaonta apala sadarion, mauliate ma di hamu pariban nami marga ….., ala dapot do antong na masiantusan jala na masipaolo-oloan di panghataion, gabe boi marujung dibagasan dame dohot las ni roha.\nSian Haha/Anggi Doli: ….. dohot satorusna\nSian Suhut Sipaidua: ….. dohot satorusna\nSian Suhut Sihabolonan:\nParjolo hami mandok mauliate tu Debata, ala asi dohot holong ni rohana do na mangaramoti hita disude ulaonta apala sadarion, boi martopi dibagasan dame dohot holong ni roha.\nMauliate sabalga-balgana do pasahatonku tu hamu sude hahaanggiku, boruku, bereku, dongan sahuta, pariban dohot sude raja naginokkon. Tarlumobi muse ma di hamu na huparsangapi hami, hulahulaku ….. (dohot satorusna ganup digoari marga ni horong hulahula/tulang sude), disude pambahenan muna, tung na so tarbalos hami do i. Anggiat ma Tuhanta na mambalos sude nasa pambahenan muna na denggan i, marlipat ganda pasua-pasuNa tu hamu. Songon i ma jolo na boi hupasahat tu hamu apala ditingkion, sahali nari mauliate ma!\nSuang songon i ma di hamu pamoruon nami marga ….., mauliate ma di hamu, siala sude pangantusion dohot kerjasama na mansai denggan, gabe boi marujung ulaonta dibagasan las ni roha. Molo tung adong na hurang lobi, ba masiantusan jala masimaafan ma hita disi. Songon nidok ni umpasa ma dohononku :\nBona ni aek puli di atas ni sitapongan\nSaut ma hita dapotan uli, ala dapot do di hita na masipaolo-oloan\nKhusus tu helakku dohot borungku:\nBurju-burju ma ho inang manubut roha ni simatuam, unang be sai ingot songon na di jolo nami i, ingkon malo maho pamasukkon dirim tu keluarga ni hela on. Sai barita na denggan ma begeon nami di parsaripeon muna. Asa songon nidok ni natua-tua ma dohonon :\nDangka ni arirang, Na peak ditonga onan\nBandanmuna ma na so olo sirang, Tondimuna ma masigomgoman\nSai dipasu-pasu Tuhanta ma hamu disude parngoluan muna, horas ma jala gabe. Botima!\nSongon ima di hamu raja ni pamoruon nami marga ….., nunga marliat-liat hami pasahathon pasu-pasu hata na uli hata na denggan. Ampuma di sambubumu, tuak ma i diabaramu :\nNaung sampulu pitu, Jumani sampuluwalu\nSude hata pasu-pasuan, Ampu hamu ma i martonga ni jabu\nNuaeng pe, hupasahat hami ma panghataion tu hamu, di na mangampu sude angka hata na uli hata na denggan dohot hata pasu-pasu, hupasahat hami ma tu hamu. Botima!\nGabe ma jala horas rajanami! Nunga tung malambok pusu hami mambege huhut manjalo sude hata na uli hata pasu-pasuan naung pinasahat ni angka amanta raja. Ba, songon nidok ni umpasa ma dohonon .\nMeat ma ambaroba, Di dangka ni situlan\nHata ni hamu hulahula, Di jangkon tondima i, dijangkon badan\nNaung sampulupitu, Jumani sampuluwalu\nHata pasu-pasu naung pinasahat muna, Ampuon nami ma i martonga ni jabu\nDi hita na mardongan tubu, sahat ma hita tu panghataion. Na mangampu ma hita di sude pasu-pasuan naung pinasahat ni raja ni hulahulanta. Didok roha, parjolo ma pinasahat tu horong ni tulang dohot hula-hulanta, rap taampu ma annon nang angka hata na uli hata pasu-pasuan sian nasida. On pe, di hamu tulang nami, hulahula nami, sude ma hamuna hupandoki hami, hamu ma raja nami na masiaturan di na pasahathon hata angka na uli hata na denggan hata pasu-pasuan tu hami boru muna, tarlobi tu bere muna na manjalo pasu-pasu parbagason apala sadarion. Hupasahat hami ma tu hamu. Botima!\nTulang/Hula-hula ni Paranak: ….. dohot satorusna\nHaha/Anggidoli ni Paranak: ….. dohot satorusna\nBoru/Bere ni Paranak: ….. dohot satorusna.\nDi hamu haha-anggi, boru, bere, pariban, ale-ale, dongansahuta dohot sude raja na ginokkon. Tarlumobi ma di hamu sude na huparsangapi hami, tulang dohot hulahula nami. Mauliate na so hasuhatan ma hupasahat hami tu hamu! Tarlobi di dongantubu, boru dohot bere, anggo so ala ni hamu tung na so lolo do ulaonta on. I pe sai ganjang ma umur muna, jala tongtong sisada urdot hita di sasude angka siulaonta. Tuhanta ma na mambalos sude angka na uli naung binahen muna tu hami. Sidohon nami, asa rap dope hita annon tu bagasta, laho pasahathon angka poda tu anak dohot parumaenta.\nDi hamu raja ni hulahula nami marga ….., tung malambok pusu do ahu manaksihon apala sadari on, disasude uli ni lagu muna, dohot holong naung pinatuduhon muna tu hami gelleng muna. Sai Tuhanta ma na mandongani huhut mamasu-masu hita saluhut, anggiat boi dope tarpatupa hita angka ulaon holong ni roha songon on tu angka ari na mangihut dope. Sahali nari hupasahat mauliate godang ma di hamu sude hulahula nami. Botima!\nOn pe amang dohot di parumaen, ampu hamu ma jala dok hamu mauliate tu sude na dison na manghaholongi hita. Ampu damangma!\nSongon i ma rajanami, pangampuon na boi tarpasahat hami tingki on, na hurang lobi raja nami, marpanganju ma hamu. Songon panimpuli ni pangampuon dohonon ma songon na nidok ni natua-tua :\nAek marjullak-jullak, Marjullak-jullak sian batu\nJullak-julllakna i tinahu tu tabu-tabu, Hata pasu-pasuan naung pinasahat muna\nHuampu hami ma i martonga ni jabu\nTurtur ma ninna anduhur, Tio-tio ma ninna lote\nHata pasuanmuna rajanami, Sai unang muba, sai unang mose\nSahat-sahat ni solu, Sahat tu bontean\nNunga sahat ulaonta on mardalan dohot denggan\nSai sahat ma hita sude tu parhorasan, sahat tu panggabean.\nHupasahat hami ma tu hamu raja nami, di na manutup ulaonta on. Botima!\nMauliate ma di hamu raja ni pamoruon nami marga ….., di na manimpuli ulaonta tarsongon on ma didok roha nami.\nJolo pasahat hamu ma olop-olop tuson!\nAnnon pe anggo na mambagi dung jolo tatutup marhite ende huria dohot tangiang.\nDi nalaho manutup ulaonta, pinangido ma tu amanta St. …..\nDung sidung marende dohot martangiang …..\nManghatahon olop-olop dibagasan pinggan jala diangkat.\nHamu angka na pinarsangapan na liat na lolo. Nunga be singkop ulaonta dibagasan sadarion, tadok ma mauliate tu Amanta Debata na mamasu-masu ulaon on, ai dapot do songon nidok ni umpasa :\nAek Siurukuruk, tusilanlan Aek Toba\nNa metmet so marungut-ungut, na magodang pe marlas ni roha\nIngkon saut do hita gabe, ai nunga masiolo-oloan\nHoras ma hita apala luhut, torop ma boru torop ma dohot anak\nAntong taolophon ma tolu hali: olop-olop, olop-olop, olop-olop!\n(Laos dibagihon ma olop-olop i tu natorop)\nDiposting oleh SIPAHUTAR BIG FAMILY di 01.10 Tidak ada komentar:


The Jumping Frog (Lompat Si Katak Lompat) (arr. Charmaine Siagian) (Educational Piano)\nHomeInstrumentationsSolo instrumentThe Jumping Frog (Lompat Si Katak Lompat) (arr. Charmaine Siagian)\nScore: The Jumping Frog (Lompat Si Katak Lompat) (arr. Charmaine Siagian)\nScore: The Jumping Frog (Lompat Si Katak Lompat) (arr. Charmaine Siagian) & full set of zero parts (Show part names)


Star Wars Battle Droid model Star Trek Voyager: Elite Force free download : LoneBullet\nStar Wars Battle Droid, download Star Wars Battle Droid free, free Star Wars Battle Droid model download, free download of Star Wars Battle Droid model for Star Trek Voyager: Elite Force, Star Trek Voyager: Elite Force free model Star Wars Battle Droid download, download for free Star Wars Battle Droid Star Trek Voyager: Elite Force, free download full model Star Wars Battle Droid, direct download link Star Wars Battle Droid, download Star Wars Battle Droid character\nfull download Star Wars Battle Droid Star Trek Voyager: Elite Force, Star Trek Voyager: Elite Force Star Wars Battle Droid, free Star Trek Voyager: Elite Force models Star Wars Battle Droid, Star Wars Battle Droid direct download free, Star Wars Battle Droid download for free, Star Wars Battle Droid Star Trek Voyager: Elite Force download link, free download Star Trek Voyager: Elite Force Star Wars Battle Droid, Star Wars Battle Droid model, Star Trek Voyager: Elite Force characters\nThe author thought it that it looked good so he took the original JK2 model (even though he does not have the game) and using MilkShape 3D, with the help of the Foster skin, he created this. ItThis is the Battle Droid from Star Wars Episodes 1-3.\nStar Trek Voyager: Elite Force | 2.21 MB\nStar Trek Voyager: Elite Force | 1.34 MB\nStar Trek Voyager: Elite Force | 1.7 MB\nStar Trek Voyager: Elite Force | 2.47 MB


Download lagu Hanya Air Mata - tiarahomestudiorecord | Mp3 Baru\nHanya Air Mata tiarahomestudiorecord Download lagu Hanya Air Mata - tiarahomestudiorecord | Mp3 Baru\nHanya Air Mata - tiarahomestudiorecord\nDengarkan musik mp3 Hanya Air Mata oleh penyanyi tiarahomestudiorecord terbaik - Lagu Religi - di sini, Dengarkan dan download lagu cepat dengan kecepatan tinggi, Dengarkan musik mp3 online dengan banyak genre. Dengarkan dan nikmati musik dengan DownloadLaguOnline.Com\nMp3 musik Terbaru Hanya Air Mata - Lagu Terbaru Indonesia - situs web DownloadLaguOnline.Com, Dengarkan online terbaik, download lagu mp3 terbaru gratis. Download musik Terbaru - di DownloadLaguOnline.Com download musik kualitas, download lagu mp3 Indonesia.\nLirik lagu: Hanya Air Mata\nIksan Sekuter - Rindu Sahabat\nRABAB PASISIA ~ PANTUN BABALEH || SIRIL ASMARA ~ GANGGAM SURI || CICI\nSIRIL ASMARA & DIANA PIAN LINGKARAN KECIL RABAB GAUL VOL 5


Homologar camper en Las Palmas - Foro Homologar\nHomologar camper en Las Palmas\nSi estás buscando homologar tu furgoneta camper en Las Palmas, Foro Homologar puede ayudarte a ello sin problemas. En el siguiente listado encontrarás las ciudades en las que ofrecemos nuestro servicio de homologación de campers de manera online.\nCiudades de Las Palmas en las que podemos homologar furgonetas camper\nHomologar camper en Agaete\nHomologar camper en Agüimes\nHomologar camper en Antigua\nHomologar camper en Arrecife\nHomologar camper en Artenara\nHomologar camper en Arucas\nHomologar camper en Betancuria\nHomologar camper en Firgas\nHomologar camper en Gáldar\nHomologar camper en Haría\nHomologar camper en Ingenio\nHomologar camper en Mogán\nHomologar camper en Moya\nHomologar camper en Oliva, La\nHomologar camper en Pájara\nHomologar camper en Palmas de Gran Canaria, Las\nHomologar camper en Puerto del Rosario\nHomologar camper en San Bartolomé\nHomologar camper en San Bartolomé de Tirajana\nHomologar camper en Aldea de San Nicolás, La\nHomologar camper en Santa Brígida\nHomologar camper en Santa Lucía de Tirajana\nHomologar camper en Santa María de Guía de Gran Canaria\nHomologar camper en Teguise\nHomologar camper en Tejeda\nHomologar camper en Telde\nHomologar camper en Teror\nHomologar camper en Tías\nHomologar camper en Tinajo\nHomologar camper en Tuineje\nHomologar camper en Valsequillo de Gran Canaria\nHomologar camper en Valleseco\nHomologar camper en Vega de San Mateo\nHomologar camper en Yaiza


Setor Tunai Bri Daerah Medan Agustus 2017\nMohon Tunggu Sedang Memuat Setor Tunai Bri Daerah Medan....\nSetor Tunai Bri Daerah Medan\nInformasi harga tentang Setor Tunai Bri Daerah Medan. Dibawah adalah artikel informasi yang berhubungan dengan Setor Tunai Bri Daerah Medan disertai dengan berbagai info terbaru mengenai daftar harga baru dan second.\n...modul air cooler, cara mengoperasikan kipas angin dlm bhs inggris, toko penjual thermostat di tangerang, atm bri setor tunai soreang...\nkipas angin ac split panasonic di kotabumi tangerang\njual mesin injection woojin\nmesin cuci front loading tanpa pemanas ada\nintruksi cara menggunakan setrika b inggris\nmesin tato koil murah\nspek vga ati radeon sapphire x1600\nbank bri setor tunai bandar lampung\ntoko kompor gas madiun\nhandphone bm bogor, harga kamera casio Ex-H5, carilah hp android tukar tambah termurah, kompor bensol, cara memperbaiki pemantik kompor gas rinnai tl289ri, spesifikasi & harga asus selfie juli 207, cara bongkar gearbox mesin cuci 1 tabung, angker bar, agen kompor hock indramayu, kualitas kipas angin okayama


Blog - Partogam\nRiwayat Pembangunan Tugu Raja Napasang Simanullang Lumban Ri di Sigaol-gaol Desa Simangulampe Bakkara Kecamatan Baktiraja Kabupaten Humbang Hasundutan Provinsi Sumatera Utara On ma Riwayat Pembangunan Tugu Raja Napasang Tapaihut-ihut ma riwaat pembagunan Tugu Raja Napasang. Margogo ijur bari, sada pandohan na mansai lohot di piga hali rapot ni angka natua-tuanta na parjolo i. Marsangkap nasida laho pajongjong sada partanda ni ompunta Raja Napasang Simanullang, dohot ompung boru Nair Nauli Boru… Read More »Riwayat Pembangunan Tugu Raja Napasang\nRaja Napasang Simanullang Lumban Ri\nRaja Napasang Simanullang Lumban Ri, anak siahaan sian Toga Simanullang. Tubu ni inanta Boru Nainggolan, tubu di Tano Bakkara, laos monding di Tano Bakkara. Mangalap boru sian Muara, boru ni hula-hula Sianturi ( bona ni onan), na margoar Nair Nauli Boru Sianturi. Manjalo pauseang sian hula-hula Sianturi ima na margoar Sawan Silinggom Falsafah Hidup ini Raja Napasang Simanullang Lumban Ri Raja Napasang Simanullang Lumban Ri raja na berwibawa na singal… Read More »Raja Napasang Simanullang Lumban Ri\nLetkol Gustaf Adolf Manullang berasal dari Desa Matiti, Dolok Sanggul, Humbang Hasundutan. Lahir di Matiti, Tanggal 9 September 1928. Tahun 1959 menikah dengan Ninnin. Diberkati di Gereja Immanuel yang sekarang jadi GPIB Immanuel beralamat di Jalan Merdeka Timur. Dari pernikahan Gustav-Ninnin, Tuhan karuniakan dua anak; Augusta Monalisa Srimatiti boru Manullang, dan Patuan Mangaraja Gustaf Mangapul Manullang. Pendidikan Gustav Adolf Manullang Gustav masuk ketentaraan di Bandung, lalu pendidikan pengemblengan di Kota… Read More »Letkol Gustav Adolf Manullang


Download Lagu Lagu Rohani Instrumental Piano 1 Jam MP3\n» Barns Justin » Download Lagu Lagu Rohani Instrumental Piano 1 Jam MP3\nKamu yakin ingin download lagu lagu rohani instrumental piano 1 jam ? lagu ini berdurasi sekitar 48:45 menit dan lagu ini bersumber dari www.youtube.com\nDisini kamu dapat mendownload lagu Lagu Rohani Instrumental Piano 1 Jam secara gratis, www.langitmusik.co telah menyiapkan link download untuk anda, sehingga anda dapat langsung mendownload tanpa menunggu dan lagu lagu yang kami bagikan hanyalah yang berkualitas standard, jika ingin kualitas terbaik, maka belilah konten asli di toko resmi..\nlagu lagu rohani instrumental piano 1 jam hanya untuk review saja, beli lah konten original di Amazon.com atau iTunes\nTitle : Lagu Rohani Instrumental Piano 1 Jam\nUploader : Barns Justin\nDuration : 48:45 menit\nPosted on: 2014-04-14 15:05:54\nDescription: Thank you for visiting this channel. Please like, share and subscribe through this link. God Bless You.\n00:00 Dia Mengerti\n05:16 Satu Hari Lagi\n10:22 Sentuh Hatiku\n15:38 Tetap Cinta Yesus\n20:04 Pelangi Kasih\n28:29 Arti KehidupanMu\n32:46 Mengingat AkanMu\n37:40 Ku Persembahkan Hidupku\n43:37 Dalam Yesus\nJeffry S. Djaffar\nLagu Rohani Instrumental Piano\nLagu Rohani Peaceful Moment\nLagu Rohani Instrumental Muzik\nLagu Rohani Instrumental Muzic\nLagu Rohani Piano Instrumental\nLagu Rohani 1 Jam\nLagu Rohani Instrumental nonstop\nInstrumen Lagu Rohani\nNonstop Instrument Rohani\nLagu Gereja Instrumental\nIntrumental Lagu Rohani Kristen\nInstrumental Lagu Rohani Kristen Nonstop\nInstrumental Music Rohani Kristen\n1 Jam Lagu Rohani Kristen Instrumen\nLagu Intrumental Rohani Nonstop\nInstrumen Lagu Rohani : Piano\nInstrumen Lagu Rohani : Gitar\nLagu Instrumental Rohani Kristen\nInstrumental Musik Rohani Kristen\nInstrumentalia Rohani Kristen\nInstrumental Lagu Rohani Kristen\nInstrumental Rohani Kristen Nonstop\nChristian Music For Quiet Time\nNonstop Music For Study\nChristian Music For Concentration\nDownload as Video (MP4, 3GP or AVI)#catatandownload lagu lagu rohani instrumental piano 1 jam hanya untuk review saja, beli lah konten original di iTunes/Amazon\n51 Instrumental Hymns Relaxing Piano Long Playlist\nInstrumental Lagu Rohani Christian Praise And Worship Acoustic Guitar | Instrumental For Work\nAll MP3 / songs are for personal, non-commercial use only. Please support the Artists by buying their original music Lagu Rohani Instrumental Piano 1 Jam Available on iTunes.com, YesAsia.com, Amazon.com.\n#Tagsdownload lagu lagu rohani instrumental piano 1 jam, free download lagu rohani instrumental piano 1 jam, download mp3 lagu rohani instrumental piano 1 jam, free mp3 lagu rohani instrumental piano 1 jam, download lagu mp3 lagu rohani instrumental piano 1 jam, lagu mp3 lagu rohani instrumental piano 1 jam, kumpulan lagu lagu rohani instrumental piano 1 jam, senarai lagu lagu rohani instrumental piano 1 jam\nDownload Lagu MP3 Lagu Rohani Instrumental Piano 1 Jam


Ido-dong, Jeju-si, Jeju, South Korea Air Pollution: Real-time Air Quality Index\nIdo-dong, Jeju-si, Jeju Air Quality.\nTemp.: 4°C - Wind: 5m/s NW -\nShare: Ido-dong, Jeju-si, Jeju, South Korea Air Quality Index\nCurrent conditions for Ido-dong, Jeju-si, Jeju on measured on Tuesday 6:00:\nIdo-dong, Jeju-si, Jeju Air Pollution Map\nThis page has been generated on Tuesday, Jan 18th 2022, 06:42 am CST\nShare: “Ido-dong, Jeju-si, Jeju, South Korea Air Quality is Good - on Tuesday, Jan 18th 2022, 06:00 am”